20 октябр 2020, Тошкент вақти: 11:27\nЯнги қарор¸ кузатувчиларга кўра¸ ўзбекистонликларнинг мамлакат банкларига нисбатан ишончини буткул йўқ қилади.\nЎзбекистон Адлия вазирлиги ва Марказий банк кенгашининг “Қарздорлар банк ҳисоблари ва уларнинг дебиторларини қидириш бўйича Миллий информация базасидаги ахборотлардан фойдаланиш тартиби тўғрисида”ги қарори кучга кирди. Бу қарор қарздор дебиторларнинг банкда сир сақланаётган маблағларининг суд қарори бўйича ошкор этилишига ва суд ижросининг ўз вақтида бажарилишига қаратилган.\nЎзбекистон Марказий банкининг ўз исмини ошкор этишни истамаган ходими сўзларига кўра, Ўзбекистон Адлия вазирлиги ва Марказий банк кенгаши қабул қилган “Қарздорлар банк ҳисоблари ва уларнинг дебиторларини қидириш бўйича Миллий информация базасидаги ахборотлардан фойдаланиш тартиби тўғрисида”ги қарори, Марказий банк ва суд қарорлари ижроси Департаменти ўртасидаги ҳамкорликни ва ахборот алмашувини тартибга солишни назарда тутади.\nУнинг айтишича, бу қарорга кўра, суд қарори билан билан юридик ва жисмоний шахсларнинг банкдаги реквизитлари ҳақидаги ахборотлар суд ижрочиларига берилади ва улар ё қарздор, ё қочувда бўлган юридик ёки жисмоний шахслар қарзларини даъвогар корхона ёки томонга ундириб беради. Қарздор томоннинг мулки унинг жамғармаси, ҳовлиси, машинаси ва шунга ўхшаш бошқа моддий бойликлари ҳам саналиши мумкин, дейди банк ходими.\nЎзбекистон Марказий банкида бўлим бошқарувчиси бўлиб ишлаган Сапарбой Жубаевнинг айтишича, бу қарор Ўзбекистондаги “банк сири”ни ошкор қилишни легаллаштиришга хизмат қилади. Яъни суд қароридан сўнг исталган юридик ва жисмоний шахснинг банкдаги сирларига кириш учун қонуний йўл янада кенгаяди.\n- Банк сири деган нарса энг биринчи аҳоли бўладими¸ юридик шахс бўладими уларнинг қўйган пуллари яъни депозитлари¸ иккинчиси ўзларининг ҳисоб рақамидаги бўлган пуллар тўғрисидаги ҳисоб-китоблари¸ пуллар миқдори¸ қаëққа тўланаëтгани тўғрисида суднинг қарори бўлмагунча банк ҳеч кимга хабар бериши мумкин эмас. Бутун дунë ҳамжамиятида бу нарса бор. Бизнинг Ўзбекистонда ҳам шунақа қонун қабул қилинган. Ҳар бир одам ҳисоб рақамида қанча пули борлигини фақат ўзи кўриши мумкин. Бошқа ҳеч кимга хабар қилиши ман қилинади. Ҳозирги Ўзбекистон вазиятида бу нарсани қарор билан чиқаришига озгина ҳайрон қолиб турибман. Чунки Ўзбекистонда сир сақланибди деган нарса мантиқий эмас. Бизнинг ҳокимиятдагилар ëки ҳуқуқни сақлаш органлари буни суднинг қарорини олиб кўраверарди. Ўзбекистонда сири сақланибди деган нарса кутилмаган нарса. Суднинг қарорини олиш бизда жуда осон. Мана шу одамни текшириб кўрайлик деб суднинг қарорини олиб банкка борса¸ банк уни қонуний кўрсатиши мумкин¸ дейди Сапарбой Жубаев.\nЎзбекистонлик тадбиркор, айни пайтда муҳожирликда яшаётган андижонлик Нурилло Мақсудовнинг айтишича, Ўзбекистонда “банк сири” деган нарсанинг ўзи ҳуқуқий жиҳатдан ҳимоя қилинмаган ва бунинг оқибатида ҳукумат ва Миллий хавфсизлик хизмати истаган пайтда истаган юридик ёки жисмоний шахс ҳақида истаган маълумотини олиши мумкин.\n- Сир сақлаш деган нарса Ўзбекистондаги банкларда йўқ. Ўзбекистондаги ҳамма банклар МХХ нинг рўйхатида туради ëки улар билан ҳамкорликда иш олиб боради. Энг аввало банк хизматчилари ҳам¸ банк директори ҳам пулдор одам бўлади. Улар бойлигини йўқотиб қўйиши мумкинлиги ëки хавф бўлиб қолишлиги борлиги учун мажбур. Нимага деса¸қўрқитади. Уларнинг ҳаммасини қўлга олади деб биламан. Шунинг учун Ўзбекистонда биз ишлаëтган даврда ҳам¸ ҳозир ҳам инсоннинг хавфсизлик хизмати таъминланмаган. Ўзбекистондаги барча ҳимоя ташкилотлари¸ мана қаранг Миллий хавфсизлик хизмати¸ у 10-20 нафар бойнинг эмас миллатнинг хавфсизлигини ўйлаши керак. Касаллик тепадаги бошқарувда эканда. Тепадаги раҳбарнинг сиëсати¸ омманинг урф-одати дегандай тепадаги раҳбар қандай сиëсат юргизса¸ ўша бошқарув тизимига химат қиладиган ҳамма тизимлар раҳбар нима қилса шуни қилаяпти¸ дейди Нурилло Мақсудов.\nУнинг айтишича, банк сирларининг ошкор бўлиши суд қарори билан амалга оширилар экан, демак Ўзбекистондаги судларнинг бугунги ҳолатидан келиб чиқиб бу қарорларга ҳам ажабланмаса ҳам бўлади.\n- Суд¸ прокуратура¸ банк¸ ички ишлар¸ тепадаги бошқарув – қонунга ҳеч қайси амал қилмайди. Ҳамма ташкилотларни мафиялар¸ биринчи навбатда Каримовлар оиласи ва қолганлар бўлишиб олиб¸ ўзлари пул қилиш мақсадида фақат пулни ўйлаяпти¸ холос. Суд бошқарувдан ташқаридаги одамларни ҳимоя қилмайди. Ҳаммаси тепадан бериладиган буйруққа асосан иш олиб боради. Мана ҳозир катта бозордаги бойларга ҳужум кетаëтганини эшитдик. Мақсад пул қилиш. Уларга бу бойлар доим пора бериб турадию. Бериб турса ҳам озлик қилиб иш юритаëтган¸ пул топаëтган бойларнинг ҳамма бойлигини олиш мақсадида уларни қамаяпти. Ҳамма бойликлари¸ уйлари¸ магазинлари уларнинг фойдасига ўтиб кетади. Ўшаларни ушлаш мақсад қилиндими суд¸ прокуратура ўртага туша олмайди. Тепадагилар бизнес қилишаяпти. Улар пулдан бошқа нарсани кўрмай қолди¸ дейди Нурилло Мақсудов.


Taklif 2020-11-26 18:49:48\nСолиқ қодексининг 99-моддаси, 4-қисмига асосан қарз берувчига фоизли даромад тўлаш мажбуриятисиз қарз (қайтариш шарти билан молиявий ёрдам) олиш чоғида қарз олувчининг даромади қарз (қайтариш шарти билан молиявий ёрдам) олиш санасида Ўзбекистон Республикаси Марказий банки томонидан белгиланган қайта молиялаштириш ставкасидан келиб чиққан ҳолда аниқланади.\nРахматов Бобир Ўктамович\nTaklif 2020-11-26 18:48:40\nТуман (шаҳарлар)даги бозорларда доимий тартибни назоратга олувчи инспекция ташкил этиш керак. Фақат республикага бўйсунадиган.\nTaklif 2020-11-26 18:05:29\nЯнги савдо сотиқ ишлари фаолиятини бошлаган тадбиркорлар учун 2 ой мобайнида давлат рўёхатидан ўтишда имтиёзлар яратиш\nTaklif 2020-11-26 18:00:38\nБанкоматларда пулларни нақдлаштириш банк томонидан 1 % устама хизмати мавжуд, ривожланган давлатларда ушбу хизматдан фойдаланишда аҳолига енгиллик яратиш мақсадида устаманинг миқдорини камайтириш.\nTaklif 2020-11-26 17:48:39\nҲар бир маҳалла ҳудудларида малакавий касб-ҳунарга эга бўлган фуқароларни иш билан таъминлаш мақсадида, маиший хизмат кўрсатишга ихтисослашган кўп қаватлик “Тадбиркорлик марказлари”ни ташкил этиш. Марказларнинг фаолияти, шароитлари, ҳар ойлик ижара маблағлари, маблағлар сарфланиши шаффоф шаклда марказлар учун умумий платформада жамоатчиликка етказиб бориш.\nTaklif 2020-11-26 17:31:04\nСтандартлаштиришни энг ривожланган хорижий давлатлар тажрибасига назар ташлайдиган бўлсак, ҳар бир соҳаси, ҳар бир тармоғи, керак бўлса ҳар бир қадами стандартлаштирилган. Натижада дунё бозорида рақобатбардош маҳсулот ва хизмати билан етакчилик қилмоқда. Маҳсулот (хизмат)ни синов сертификатини бериш тизимидан олдин бизда стандартлаштириш тизини модернизация қилишимиз лозим. Шундагина Биринчидан, ички бозоримизни ҳимоя қила оламиз. Иккинчидан экспортни ҳажмини ошира оламиз. - Шаҳриёр Холбаев\nTaklif 2020-11-26 17:29:16\n“Ҳар бир оила табиркор” дастури доирасида кредит ажратиш тизимини қайтадан кўриб чиқиш.


Саратонга қарши курашишнинг янги усули топилди\nИнсон иммун тизими бир томондан деярли ҳар қандай инфекцион агентга қарши кураша олади, бошқа томондан эса иммунитет кўпинча тўғридан-тўғри хавфни "кўрмай қолади". Саратонга келганда ҳам тахминан шундай. Яқинда АҚШ ва Исроил тадқиқотчилар гуруҳи иммунитетни фаоллаштиришнинг янги усулини кашф қилди. У вирусларни аниқлаш имконини берувчи механизмга асосланган. Фақат бу ҳолатда ҳужайралар маркировкаси рўй беради. Nature журналида маълум қилинишича, янги усул онкологияни амалдагидан самаралироқ аниқлаш ва йўқ қилишга имкон беради.\nХалқаро тадқиқотчилар гуруҳига Гарвард тиббиёт мактаби профессори Ник Хейнинг ва Исроилнинг Бар-Илан Университети олимлари Эрез Леванон ва Илано Бучуманскаялар бошчилик қилишмоқда. Иш давомида олимлар "вирусларни аниқлаш учун масъул" баъзи иммун механизмларига босим ўтказиб, ўпка саратони ва меланомага қарши самаралироқ курашиш мумкинлигини аниқлашди.\n"Биз организмдаги онкологияга мойил механизмлар блокланса, иммун тизими таъсирчанроқ бўлиши ва ўз навбатида ўсимталарга нисбатан янада тажовузкорроқ бўлиб қолишини аниқладик", - дейишмоқда олимлар.\nОлимлар ўсимта ҳужайраларидаги ADAR1 РНК-таҳрирловчи ферменти функциясининг йўқотилиши ўсимталарни хавфсизлантириш ва уларни даволашга кўпроқ мойиллаштириш имконини беришини аниқлашди. Ҳа, бу организмни қатор вирусларга таъсирчанроқ қилади, бироқ буни вирусга қарши тадбирлар билан компенсациялаш мумкин. Боз устига, ADAR1'ни ўчириб қўйгандан кейин ўсимталар даволашнинг барча усулларига мойил бўлади. Бундан ташқари, қатор ҳолатларда блокада шунингдек терапияга нисбатан резистентлик қайд этилган ўсимталарни даволашда ҳам ёрдам беради.


Авторақамлар сотилиши аввалги ҳафтага нисбатан деярли 43% га ўсди - Darakchi\nАвторақамлар сотилиши аввалги ҳафтага нисбатан деярли 43% га ўсди\nИҚТИСОДИЁТ 26.03.2018, 15:56\nЖорий йилнинг 12 мартдан 18 мартигача бўлган давр мобайнида “ЎзРТХБ” АЖ да 798,7 млрд сўмлик битимлар тузилиб, аввалги ҳафтага нисбатан деярли 43% га ўсди. Сотув ҳажмларининг ўсиши биржанинг барча савдо платформаларида қайд этилди. Бу ҳақда "ЎзРТХБ" АЖ матбуот хизмати хабар бермоқда.\nКўриб чиқилаётган даврда биржа савдоларининг ҳажми 526,6 млрд сўмдан 702,3 млрд сўмгача ошди. Сотувлар бўйича қурилиш моллари иккинчи ўринни 24,9% билан эгаллаб турибди. Етакчилик кимё маҳсулотларида бўлиб, биржа бозорининг 25,6% ни эгаллади. Кейинги ўринда 13% улуш билан рангли металлар жойлашди.\nВалюта савдо майдончасида қарийб 1,9 млн АҚШ долларлик пахта толаси, полиэтилен, алюминий, техник мойлар сотилди. Бунда пахта толасининг биржа экспорт бозоридаги улуши 57%, полиэтиленики 19% ни ташкил қилди.\nЎтган ҳафта мобайнида биржанинг онлайн аукционлари орқали 71 та автомобиль рақам белгилари сотилди. Булардан 56 таси жисмоний шахсларга, 15 таси юридик шахсларга сотилди. Сотилган давлат рақам белгиларининг умумий суммаси 943 млн сўмни ташкил қилди.\nРақобатли савдолар натижасида битимларнинг деярли 61% олий тоифадаги авторақамларга, 24% битимлар 2 тоифа авторақамлар ва 15% битимлар 3-тоифа авторақамлар бўйича тузилган.\nХаридорлар таркибида етакчиликни Самарқанд автоҳаваскорлари эгаллади ва уларнинг тузилган битимлар сонидаги улуши 29% га етди. Кейинги ўринни Тошкент ва Тошкент вилояти – 17%, учинчи ўринда эса Фарғона ва Наманган вилоятлари харидорлари мос равишда 14% ва 13% улуш билан эгалладилар. Қолган вилоятларнинг умумий улушлари 27% ни ташкил этди.\n«Ўзбекнефтгаз» раиси ўринбосари: "91 бензиннинг нархи юқори деб айтиляпти. Мен бу билан шахсан ўзим шуғулланяпман, нархни тушириш масаласи кун тартибида турибди"\nМонополияга қарши кураш қўмитаси импорт бензин нархига акциз солиғини оширишни мақсадга мувофиқ эмас, деб топди\nПрезидент пандемиянинг иқтисодиётга таъсирини юмшатишга қаратилган ишлар оқсаётганини танқид қилди\nТошкентда аҳоли орасидан 7 кишида коронавирус аниқланди. Беморлар сони ортди\nБухорога коронавирус қайтди. Бир оиланинг 7 нафар аъзолари касалланган\nҒиждувон туманида ўз уйида қўшмачилик содир этган шахс аниқланди


«КЎПИКЛИ ОПЕРА» – ХАЙРУЛЛА ҲАМИДОВ НЕЙМАРНИНГ ТРАНСФЕРИ ҲАҚИДА | «ЭРУДИТ СПОРТ» - ФУТБОЛ ВА СПОРТ ЯНГИЛИКЛАРИ!\n«КЎПИКЛИ ОПЕРА» – ХАЙРУЛЛА ҲАМИДОВ НЕЙМАРНИНГ ТРАНСФЕРИ ҲАҚИДА\nFC Barcelona football star Neymar answers questions during a press conference to announce new sponsorship with Japanese internet retailer Rakuten in Tokyo on July 13, 2017. Japan's major internet retailer Rakuten entered into main sponsorship contract with FC Barcelona. / AFP PHOTO / Toru YAMANAKA\nҲеч сезганмисиз, бир инсон узоқ касал бўлиб ётиб қолса, атрофида гирдикапалак бўлганлар ҳам ўша инсон вафот этгач ғалати бўлиб қолишади, ўзларини қўярга жой тополмай қолишади. Бу одамни узоқ вақт кўрмаганлардан-да ошириб йиғлашади. Ваҳоланки, улар ҳар куни касалнинг ёнида бўлишган, бу касаллик эрта-индин ажал билан якунланишини билиб туришган, лекин барибир ўлим дуч келган пайтдаги ҳолатлари ўзгача бўлади. Тайёргарликлару тасаввурлар бутунлай ёлғончи бўлиб чиқади. Ҳозир Каталонияда шунга ўхшаш ҳолат. Неймарнинг трансфери борасида кўп гаплар уларни ҳам ранжитган, ҳатто ич-ичларида бразилияликсиз мавсумни ҳам тасаввур қилиб кўрган бўлишлари мумкин. Бироқ воқеа содир бўлганида, Каталония аза либосини кийиб олди. Дарахтлари-да бошини эгиб олди.\nБу трансфернинг бошқа трансферлардан фарқ қиладиган жиҳати фақатгина пулида эмас. Погба «МЮ»га келаётганидаги гап-сўзлар билан бугунги изоҳлар ўртасида катта фарқ кўряпмиз. Сотиб олаётганлардан кўра сотиб юбораётганларнинг ҳолати ҳақида гапириляпти фақат. «Барселона»дагилар учта икки ва буёғига миллионни изоҳловчи нолли рақамни ёзаётган пайтида бу сумма етиб бўлмас чўққи деб ўйлаган бўлишса керак, бироқ бугун бу сон жуда ҳам қўрқинчли сумма эмаслиги маълум бўлди. Аввало бунга футболчининг ўзи рози бўлса, кифоя экан. Ҳай, инсоф нуқтаи назаридан Погба трансферини Неймар воқеаси билан таққосласак нотўғри бўлади. Бразилиялик юлдузга ўз даражасидаги йигитларни топиш керак.\nАввало, охирги пайтларда юлдузларнинг охирги бекати Мадрид ё Каталония бўлиб қолганини, бунга номи чиққан юлдузни шу икки жамоадан бири сотиб олишига ҳамма кўникиб қолганини айтиб ўтсак. Табиийки, бу икки суперклуб мухлислари ҳам. Ҳозир эса навқирон йигит янада юлдузроқ бўлиш учун айнан Барселонадан кетмоқда. Қайсики, ҳамма интиладиган, кубокларни қалаштириб ташлашга умид ёғдирадиган Каталония шаҳридан чиқиб кетмоқда.\nКўпчилик бу трансферда биринчи навбатда Фигуни эслаётганига сабаб бор: Неймарни ҳам жамоа сотқини деяётган каталонлар талайгина. Лекин Фигу трансферидан кўзланган мақсад бошқа эканлигини унутиб қўйишмоқда. Унда Луиш Мадридга кетган, шунинг ўзи етарли гап. Кейин футболчи биз боя айтган икки суперклубдан бошқа томонга кетиб қолмаган. Яъни ўсиш мантиғига кўра, тўғри қарор эди у. Сотқин деб уни битта томондагилар айтади, холос. Фигу «Реал»га ўтар экан, нияти катта натижаларни қайд этиш эканини ҳамма тушунган. Бугунги воқеада Неймар ўша бекатдан орқага кетаётгандек туюлмоқда.\nЯна бир трансферни эслаб ўтайлик. Криштиану Роналдуни. Ўхшаш жиҳати – у ҳам деярли шу ёшда бошқа жамоага ўтган. Лекин Манчестер – Мадрид йўналиши Кришга нисбатан ҳам, уни сотиб олаётган жамоага нисбатан ҳам ўсиш деб баҳоланган эди. «Манчестер Юнайтед» томонларда ҳам бу савдони тўғри тушунишган. Бундан буён Рони қизил либосда қололмаслигини фаҳмлашган. Ҳозирги трансфер кўпчиликни шокка тушириб қўйганига ҳам йўналишнинг ғалатилиги сабаб бўлмоқда. Чўққида турган одам ўзидан ўзи пастлаётгандек гўё.\nБу трансфер яна Роналдиньони ҳам эслатиб юбормоқда. Унинг «Барселона»дан кетишида, албатта, буткул бошқа сабаб ётганини ҳамма билади. Ўша пайтда каталониялик ишқибозлар жамоа раҳбариятидан норози бўлишганига қарамай, Гвардиолага топширилажак келажак катта ваъдалар бериб турган давр эди. Яъниким, Роналдиньонинг ортидаги йигитларга ишонч бор эди. Хусусан, оловли Мессининг кўзи ёниб турганини эсланг ўша пайтда. Ҳозирчи, ҳозир аста-секин қариётган Мессининг ўрни айнан Неймарга қолади, деб турганда кўпчилик, бирдан бу трансфер содир бўлди.\nБош қаҳрамон масаласига етиб ҳам келдик. Мессининг нигоҳига қараб туриб, мана қаҳрамон, деяпсизми? Йўқ, афсус, у эмас. Месси нари борса, Парижга чипта олаётган Неймарга: «Эль-Класикода ташлаб кетганингда, бир амаллаб эпладим, лекин бутун мавсумга… шу ҳам инсофданми?» деяётган бўлса керак.\nБош қаҳрамонимиз ҳамманинг эсидан чиқаёзган Вальверде эди. «Барселона» бош мураббийи. У энди «буюк учлик»ка таяна олмайди. Ўзи яратмоқчи бўлган ўйин услубини, каталонияликларни ҳозирги вазиятда қутқариб қолиши мумкин бўлган янги ўйин назариясини майдонга татбиқ этишга яқин турибди. “Барселона”га мураббийнинг кераги йўқ, деган гаплар ана энди эскиради. Париждан Каталония ҳисобига тушажак пулларни қандай сарфлашни кўпроқ шу инсон ҳал қилса, янги ўйинчилар билан янги “Барселона”ни кашф эта олса, ўйлайманки, икки-уч йилдан сўнг каталониялик ишқибозлар Неймардан ўша пайти яхшиям кетган экан, деб рози бўлиб юришади. Ҳозирча эса бу фильм энди-энди бошланиш арафасида…\nФикрлар "«КЎПИКЛИ ОПЕРА» – ХАЙРУЛЛА ҲАМИДОВ НЕЙМАРНИНГ ТРАНСФЕРИ ҲАҚИДА"


Бирига “Трекер”, иккинчисига “Жентра” - Халқ сўзи\n17:36 21 Июнь 2019 Иқтисодиёт\nХонадонда учта фарзанд туғилгани сабабли Президент совғаси ҳам эмас!\nЛекин... Президент Шавкат Мирзиёевнинг қишлоқ хўжалигида амалга ошираётган ислоҳотлари сабаб бўлди бунга.\nСиз суратда кўриб турган мазкур 61 ёшли йигитча биратўла иккита автомобил олган ака-укаларнинг отаси – Холбой Шукуров. У Жиззах вилояти Зарбдор тумани “Юксалиш” СИУ маҳалласида яшайди. Шу ҳудудда туғилди, вояга етди, уйланди, уч нафар ўғил кўрди, уларни вояга етказди. Совет даврида шу ҳудуддаги “Ударник” совхозида техника инженери, бош инженери эди. Кейин фермерлаштириш бошланиб, мавжуд техника тарқатилди. Холбой ҳам эл қатори шу ҳудуддаги фермерлардан бирига айланди. Имкон қадар ўзига олиб қолган техникаларни ишлатиб, қаддини тиклашга уринди. Аммо... бу жараён узоқ давом этди.\n...жудаям узоқ давом этди.\nТо 2019 йил 18 июнга қадар...\nАввалига уч ўғилни ҳам далачиликка ўргатди. Улар отасининг фермер хўжалигида ишлаб, вояга етишди. Кейин ҳар бири ўзига биттадан фермер хўжалик очиб олди. Кейин... 2019 йил январида фермер хўжаликларни оптимизация қилиш бошланганда ота болалар тўртта фермер хўжаликни катталаштириб, иккитага айлантиришди. Харитада Шароф Шукуровга тегишли “Юксалиш завқи” ва Бобур Шукуровга тегишли “Соҳибкор гулшани” фермер хўжаликлари қолди.\nХолбой асли техника инженери эмасми, ҳамиша фермер хўжаликларнинг техник базасини яратишга интилди.Ҳар бир ўғлига фермер хўжалик очилганда уни биринчи навбатда культивация трактори билан таъминлаш пайида бўлди. Банк кредитига, лизингга сотиб олди.Эски “Ударник” совхозидан меросга эса битта эски “Беларус” ва гўнг сепишга мослаштирилган тележка ва бир қанча тақир-туқур қолган эди. Улар фақат ёмон кунга яров вазифасини ўтаб берди.\nХуллас...2015 йили банк кредитига биратўла иккита “КЛААС” немис ғалла ўриш комбайни олди. Ўша йили Шароф ўғлига намунали коттеж ҳам олинган эди. 2016 йили комбайнлар учун берилган банк кредитини тўлай олмай, намунали коттежни сотиб юборишга мажбур бўлишди. Шунинг эвазига комбайнларнинг бири ўзларида қолди. Иккинчисини эса... банк барибир тортиб олди.\n2018 йил январида Холбой маҳаллий МТП дан эскирган, - 1997 йили Зарбдорга АҚШдан келтирилган улкан “МАГНУМ” ҳайдов тракторларидан биратўла иккитасини сотиб олди. Биттасини олти ой давомида таъмирлаб, янги эҳтиёт қисмлар учун 50 млн. Сўм сарфлаб, кузда оёққа турғизди. Мана, саккиз ойки ушбу трактор хўжаликка, оилага даромад келтиряпти. Ҳар куни 10 га ер ҳайдаса ҳам ўрта ҳисобда ҳар куни бир миллион сўм фойда келтиради. Энг асосийси, ўз ерларига зарур пайтда, ҳеч кимга ялинмай, зарур даражада ишлов бера оладилар.\nХолбой Шукуров 2017 йили ҳам ғалла режасидан 50 тонна ошириб ҳосил топширгани учун “Нексия” автоси билан мукофотланган эди. Аммо ўша “Нексия” ҳам кейинчалик “МАГНУМ” трактори харажатларига “едирилди”. Оила ихтиёрида 2018 йили ғаллани ошириб бажаргани учун олинган мукофот “Кобальт” қолган эди холос. Мана энди...\n2019 йили ғалла ўрими олдидан ҳукумат қарори эълон қилинди. Унда айтилдики, бу йил ғалла ҳосили учун табақалаштирилган тарзда тўлов амалга оширилади. Гектарига 25 центнер топширганнинг ҳар тоннасига 700 000 сўмдан, 30, 40.., ва ниҳоят 50 центнер топширганга эса 1500 000 сўмдан ва пули тўлиқ ҳолда, бир ҳафта ичида фермернинг ҳисоб рақамига туширилади. Ва... фермернинг хоҳиши ва имкониятига қараб, “Спарк”дан “Малибу”га қадар мукофот берилади.\nЎзи ишлаб топган пулга, албатта!\nХуллас, “Юксалиш завқи” фермер хўжалиги 22 га буғдойзордан жами 56 тонна ҳосил топшириши режалаштирилган эди.\n118 тонна топширди!!!\nҲар бир тоннасини 1500 000 сўмдан ҳисобланг. Бу Молия вазирлиги берадиган маблағ. Бундан ташқари “Ўздонмаҳсулот” ҳам бунинг устига мукофот тарзида ҳар бир тоннага 250 000 сўмдан қўшимча тўлов қилар экан.\nХаражатлар-чи?! – дерсиз.\nЕрни ўз тракторларида ҳайдашди.\nЎз тракторларида турли ишловлар беришди.\nЎз комбайнларида ғалла ўришди!\nЎз тракторларида теварак атрофдаги товуқхоналардан 100 тележка атрофида гўнг ташиб келишди.\nМинерал ўғит сотиб олинган албатта!\nНефт маҳсулотлари олинган, албатта!\nСолиқлар тўланади, албатта!\nИш ҳақига эса... буғдой берилади. Фермер хўжаликнинг ўз ихтиёрида бу каби харажатлар учун яна 25 гектар ўрилмаган ғалла қолди.\n225 000 000 сўмлик “Трекер”ни эса ғалла бажарилган куни Холбой Шукуровнинг уйига келтириб беришди. Негаки, унинг ва уч нафар ўғлининг ҳали бош қашишга, бирон жойга боришга вақтлари йўқ. Негаки, тўхтовсиз “Соҳибкор гулшани”даги ғалла ўримига киришиб кетдилар. Бу ерда 130 га ғалладан 305 тонна ҳосил топширилиши керак эди. 18 июн куни кечгача Зарбдор элеваторига 400 тонна буғдой киритилди ва... фермер хўжалик эгаси Бобур Шукуров янги “Жентра”ни элеватордан миниб чиқиб, тўғри далага, отаси – Холбойнинг ҳузурига борди. Ва... маза қилиб, янги автомобилга даланинг чангларидан, тупроқларидан суришди. – Аниқроғи тавоф қилдиришди...\nШу гапларни ёзяпману, ўзим ғалати бўлиб кетяпман. Негаки, шунча йилдан бери фидойи меҳнат қилиб, болаларини дала меҳнатига ўргатиб, далани техника билан таъминлаб, ҳар йили юзлаб тонна гўнгни далага ташиб, Холбой Шукуровнинг косаси оқармаётган, топган-тутганини яна қайта дала харажатларига сарфлаб юбораётган эди.\nМана, ниҳоят... айтиш жоизки, илгарилари фермерлар ғаллани элеваторга топширишдан кўра уйига кўтаришни афзал билишарди. Негаки, ўтган йили ҳам элеватор буғдойни 700 000 сўмдан олаётган бўлса, бозорда 2 000 000 сўм эди. Бу йил сиёсат ўзгартирилди. Эгилувчан нарх жорий қилинди.Қарангки, ким 50 центнерлик ҳосил топширса, у қўшимчалари билан 1750 000 сўм оляпти. Бозорда ҳам худди шу нарх. Шу сабабли , бошқа фермерлар ҳам Холбой Шукуров эришаётган натижаларни кўриб, ғимирлаб қолишди. Топган-тутганларини йиғиб-териб, элеваторга топшириш пайидалар. Менинг кўз ўнгимда қўшни фермер келиб, 5 тонна буғдой қарз бериб туришни илтимос қилди. Пулини сомон сотгандан сўнг қайтариб тўлаш шарти билан. Қўшимча беш тонна топширса, у ҳам машинали бўлиб қолар экан.\nХолбой Шукуров рози бўлди.\nҲолбуки, мазкур қўшни фермер аввалги йиллари имкон қадар ғаллани элеваторга топширмай, режани бажармасдан у ёқ-бу ёққа олиб қочиш пайида юрарди.\nБу ҳам ғаллани нархлашнинг янгича сиёсати натижаси!\nЯна бир гап:\nХолбой Шукуровни суратга олмоқчи бўлганимда, иккиланди,”бир ҳафтадан бери югур-югурдамиз, соқол ололмадим, бўлаверадими?!”, деб сўради ва кулиб юбориб, ўз саволига ўзи жавоб берди: “Шунча йил меҳнат қилиб, энди косамиз оқаряпти. Косаси оқарганга ҳар қанақа соқол ярашаверади. Бўпти, тушираверинг!!!”\nХолбой Шукуровнинг кўзларида ғилтиллаган ёшлар ҳам бор эди.\nБу ёшлар севинч ёшлари эди, албатта!!!\nАбулқосим МАМАРАСУЛОВ, Ўзбекистон Ёзувчилари уюшмаси аъзоси.


Аденозинтрифосфат – medu.uz – Дорилар ҳақида маълумотлар ўзбек тилида\nHome Йўриқномалар Аденозинтрифосфат\nПрепаратнинг савдо номи: Аденозинтрифосфат\nТаъсир этувчи модда (ХПН): аденозинтрифосфат\nҳар бир ампулада (1 мл) қуйидагилар сақланади:\nфаол модда: аденозинтрифосфатини динатрийли тузи – 10 мг;\nёрдамчи моддалар: гуанидин карбонати, сувсиз натрий сульфити, инъекция учун сув.\nАТХ коди: С01ЕВ10\nАденозинтрифосфати энергия алмашинувини, хужайра мембраналарининг ион ташувчи тизимларининг фаоллигини рағбатлантиради, калий ва магний ионларининг концентрациясини нормаллаштиради, миокарднинг антиоксидант ҳимоясини яхшилайди, миокардда ишемия ва гипоксияда метаболик жараёнларни нормаллашиши туфайли, сийдик кислотасининг концентрациясини пасайтиради; ишемияга қарши, мембраналарни барқарорлаштирувчи, антиаритмик таъсирга эга; марказий ва периферик гемодинамика, коронар қон айланиши кўрсатгичларини яхшилайди, миокарднинг қобилиятини, чап қоринчанинг функционал холатини ва юракнинг зарб ҳажмини оширади, у жисмоний ишлаш қобилиятининг кўрсатгичларини ошишига, жисмоний юкламалар вақтида стенокардия хуружларининг тез-тезлигини ва ҳансирашни камайишига олиб келади. Препарат қоринча устки пароксизмал ва суправентрикуляр тахикардияси, бўлмачаларнинг ҳилпиллаши ва липиллаши бўлган беморларда нормал синусли ритмни тиклайди, шунингдек эктопик ўчоқларнинг (бўлмачалар ва қоринчалар экстрасистолияси) фаоллигини камайтиради.\nПрепарат қуйидагиларни мажмуавий даволашда буюрилади:\nюрак ишемик касаллиги, ностабил стенокардия, тинчлик ва зўриқиш стенокардияси;\nинфарктдан кейинги ва миокардик кардиосклероз (диффуз ва ўчоқли кардиосклероз);\nпароксизмал қоринча устки ва суправентрикуляр тахикардия ва юрак ритмини бошқа бузилишлари;\nсурункали толиқиш синдроми;\nтурли келиб чиқишга эга бўлган гиперурикемия;\nжисмоний юкламаларга толерантликни ошириш мақсадида қўлланади.\nТизимли қўлланганида аденозинтрифосфати мушак ичига юборилади. Бир курслик даволаш учун биринчи 2-3 кун давомида 1% ли эритма 1 мл дан кунига 1 марта юборилади, кейинчалик эса, кунига 2 марта ёки 1% ли эритма бир вақтнинг ўзида 2 мл дан кунига 1 марта юборилади. Даволаш курси 30-40 инъекциядан иборат бўлади. Препаратнинг самарасига қараб, 1-2 ойдан кейин даволаш курсини такрорлаш мумкин.\nпрепаратга ва унинг компонентларига юқори сезувчанлик;\nкардиоген шок ва шокнинг бошқа турлари;\nбронхўпка тизимининг обструктив касалликлари;\nбронхиал астманинг оғир шакллари;\nII-III даражали AV-блокада;\nҳомиладорлик ва лактация даври,\nКўнгил айниши, аллергик реакциялар (шу жумладан тери тошмалари, қичишиш, Квинке шиши) кузатилиши мумкин.\nШунингдек артериал босимни пасайиши, бош оғриғи, тахикардия, диурезни кучайиши, юзни қизариши, қизиш ҳисси, бош айланиши, кўкракда ноҳуш туйғулар, овқат ҳазм қилиш йўллари моторикасини кучайиши, бронхоспазм бўлиши мумкин.\nДавомли ва назоратсиз қўллашда – гиперкалиемия ёки гипермагниемия кузатилади.\nАденозинтрифосфати атриовентрикуляр блокадани ривожланиш ҳавфи юқори бўлганлиги туфайли юрак гликозидлари билан бир вақтда қўлланмайди.\nКалий тежовчи диуретиклар, калий препаратлари ва ААФ ингибиторлари билан бир вақтда қўлланганида гиперкалиемия, магнерот ва бошқа магний препаратлари билан – гипермагниемия ривожланиш хавфи ошади.\nДипиридамол аденозинтрифосфати препаратининг терапевтик самарасини кучайтиради, ксантинол никотинати, кофеин, теофиллин, аминофиллинлар эса – камайтирадилар.\nАденозинтрифосфати бета-адреноблокаторлар, нитратларнинг антиангинал таъсирини кучайтириши мумкин.\nҚуйидаги ҳолатларда қўлланмасин:\nатриовентрикуляр блокада юрак ритмининг бошқа бузилишлари билан қўшилишида;\nяққол артериал гипотензияда;\nатриовентрикуляр блокаданинг ривожланиш хавфи юқори бўлганлиги туфайли юрак гликозидлари билан бирга қўлланилмасин.\nДавомли қўллашда қонда калий ва магнийнинг даражасини назорат қилиш керак. Бронхоспазмларга мойиллик бўлганида эҳтиёткорлик билан буюриш керак.\nКофеин сақловчи маҳсулотларни (кофе, чой, колали ичимликлар) истеъмол қилишни чеклаш керак.\nҲомиладор аёлларда қўллаш мумкин эмас.\nДаволаниш даврида эмизишни тўхтатиш керак.\nАгар препарат билан даволаш вақтида бош айланиши, артериал босимни пасайиши кузатилса транспорт воситаларини бошқариш ва механизмлар билан ишлашдан сақланиш керак.\nБолаларни даволаш учун қўлланмайди.\nБрадикардия, AV-блокада ва артериал гипотензия ривожланиши мумкин.\nДаволаш. Препаратни қабул қилишни тўхтатиш ва симптоматик даволашни бошлаш керак. Брадикардияда атропин сульфати юборилади.\nИнъекция учун эритма 1 мл дан ампулаларда. 10 ампула қўллаш бўйича йўриқномаси билан бирга картон қутиларга жойланган.


Ўқитувчи таълим беришга масъулми ёки...? | "Адолат" СДП\nЎқитувчи таълим беришга масъулми ёки...?\nЎзбекистонда инсон ҳаёти ва фаолиятининг барча соҳаларида мажбурий меҳнатнинг олдини олиш ва унга тўлиқ барҳам беришга доир аниқ ҳамда амалий чора-тадбирлар амалга оширилишига қаратилган қонун қабул қилинган.\nИжтимоий тармоқларда тарқалган мурожаатга кўра, Қашқадарё вилояти Қарши тумани 6-мактаб директори Феруза Аҳмедова мактаб ўқитувчиларини мажбурий меҳнатга жалб қилмоқда. Ишламаса, дарс бермайман, деб, таҳдид ҳам қилмоқда. Феруза Аҳмедова мактабнинг қўшимча биносини сотиб 240 дан ошиқ ўқувчиларни кўчада қолдиргани етмагандек энди ўқитувчиларни дуқ-пўпса қилиб, ишлатмоқда. Бизни мажбурий меҳнатга жалб қилманг, десак, мени Қашқадарё вилояти халқ таълими мудири, Қарши туман халқ таълими мудири ва яна Қарши туман ҳокими ҳимоя қилиб турибди, хоҳлаганимни қиламан, демоқда.\nМазкур ҳолат бўйича Қашқадарё вилояти халқ таълими бошқармаси томонидан ишчи гуруҳ тузилиб, тегишли масъул мутасаддилар иштирокида ўрганилди. Ушбу мурожаатни тўлалигича ўрганиш мақсадида 2021 йил 21-август куни Халқ депутатлари Қарши тумани Кенгашининг навбатдаги сессиясида тумандаги 6-сонли мактабда кузатилган ҳолатлар бўйича Халқ депутатлари туман Кенгашининг Регламент ва депутатлик одоби масалалари бўйича доимий комиссияси раиси П.Тулиевнинг ахбороти тингланди.\nШундан сўнг депутатлар томонидан тумандаги 6-умумий ўрта таълим мактаби директори Ахмедова Феруза Қашқадарё вилояти халқ таълими бошқармасининг хати ҳамда депутатларнинг таклифлари инобатга олиниб, тумандаги 6-умумий ўрта таълим мактаби директори лавозимидан озод этилишига розилик берилди. Шунингдек, Ахмедова Феруза келгусида халқнинг хақли равишда норозилигини келтирувчи ёки депутатлик мақомига путур етказувчи ҳолатларга йўл қўйган тақдирда депутатлик ваколатини муддатидан илгари тугатиш белгиланди.\nХалқ таълими вазирлиги мажбурий меҳнатнинг ҳар қандай кўринишига мутлақо қарши ҳамда тизимда фаолият кўрсатаётган педагогларнинг ўз касбига алоқаси бўлмаган турли ишларга жалб қилинишига йўл қўймайди. Соҳада хизмат қилаётган 400 минг нафардан ортиқ фидойи устоз ва мураббийларнинг меҳнатини қадрлаш, уларни ҳар томонлама қўллаб-қувватлаш, жамиятда устоз обрўсини ошириш йўлидаги ишларини давом эттиради. Вазирлик қонунчилигимизда белгиланган меҳнат муносабатларига оид ҳуқуқий нормаларга сўзсиз амал қилиб келмоқда , деб хабар берган баёнотида.\nХалқ таълими вазирлиги бу каби ҳолатларни олдини олиш ва халқ таълими тизими ходимлари ҳуқуқларини ҳимоя қилиш мақсадида шикоятларни қабул қилишда қулай бўлган виртуал инспекторни ишга туширган.\nҚарши туман Кенгаши раиси


Акром Баҳромов: "Шўртан" кучли бешликдан ўрин олишни мақсад қилган\n28 апрель, 2017, 13:15\nБугун ёшлар лигаси 8-турнинг қизиқарли учрашувларидан бири Ғузорда бўлиб ўтади. Унда Асрор Алиқулов бошчилигидаги “шўртанчилар” ўз майдонида водийнинг “Қўқон-1912” клубига қарши кураш олиб боришади.\nШуни айтиш жоизки, “Шўртан” ёшлар жамоаси 7-турдан сўнг турнир жадвалида 12 очко жамғарган ҳолда учинчи поғонани банд этиб туришибди.\nҚуқонлик ёшлар турнир жадвалида 11 очко билан тўртинчи ўринни банд этишган. Улар бир очко фарқли ўлароқ “оқ бўрилар”ни таьқиб қилишяпти.\nЭслатиб ўтамиз, ўтган мавсумда мазкур жамоалар ўртасидаги баҳсларда “Шўртан” ўз майдонида 6:0 ҳисобида зафар қучганди. Сафарда 3:2 эса ҳисобда устунликка эришган.\n“Шўртан” жамоасининг муваффақиятли ўйинларида маҳаллий футболчиларнинг ҳиссалари катта бўлмоқда. Шулардан бири ёш иқтидорли ярим ҳимояси Акром Баҳромовдир. Мазкур қизиқарли баҳс олдидан футболчини қисқа суҳбатга тортдик.\nБу йилги мавсумда жамоа олдига қандай мақсадлар қўйилган?\n- Кучли бешликдан мустаҳкам ўрин олиш асосий режамизга киради. Ҳозирда буни удаллаяпмиз. Ишончим комилки, мавсум охиригача чемпионлик учун кураш олиб борамиз.\nКейинги турларда жамоангиз билан барқарор ўйин намойиш этмоқдасизлар. Бунинг сири нимада деб ўйлайсиз?\n- Бош мураббийимиз Ўзбекистонда катта тажрибага эга кучли футболчи сифатида танилган. Жорий мавсумдан ёшлар жамоасида мураббий сифатида иш бошлади. Албатта, Асрор аканинг хатти-ҳаракати эвазига ҳар бир ўйинга пухта тайёргарлик кўраяпмиз. Жамоа мураббийлари Асрор Алиқулов, Баҳодир Шаймардонов ва Акмал Саиткуловнинг ҳамжиҳатлиги туфайли менимча муваффақиятлар омили шунда бўлса керак.\n“Пахтакор” билан кечган учрашувга солиштирадиган бўлсак, жамоа ўйинида олдинга силжиш кўзга ташланмоқда\n- Ҳа, мен ҳам шундай фикрдаман. Ўйин сифати борасида ҳам футболчиларнинг майдонда бир-бирларини тушунишлари жиҳатидан ҳам ўсиш бор. Ва энди жамоанинг ўзига ҳос ўйин услуби шаклланмоқда, дейишим мумкин.\nБугунги учрашув ҳақида тўхталсангиз?\n- Ҳар икки жамоа ғалабага бўлган иштиёқни намойиш этишади. Чунки бизга ҳам, рақибимизга ҳам очко зарур. Шу сабаб майдондаги футболчилар ғалаба учун астойдил ҳаракат қилишади. Насиб бўлса, зафарли одимларимизни давом этиб, ғалаба билан ортга қайтмоқчимиз.


Коронавирусга чалинганлар кофе ёки энергетик ичимлик ичиши мумкинми? | Qalampir.uz\nКоронавирусга чалинганлар кофе ёки энергетик ичимлик ичиши мумкинми?\nЖамият\t13 Ноябрь 15:44 3855\nCOVID-19 билан касалланганларга кофеини бор ёки энергетик ичимликлар ичиш тавсия этилмайди. Бу ҳақда диетолог Елена Соломатина айтиб ўтди.\nМутахассиснинг сўзларига кўра, кўпчилик инфекцияни юқтирганда чарчоқ сезишади, боши айланади, лекин ухлаш ўрнига тетиклашишга ҳаракат қилади. Асаб тизимини қўзғатувчи энергетик ичимликлар ва кофе ичишади.\n“Уйқунинг шифо эканлигини тушунишингиз керак. Тананинг дам олишга бўлган талабини сунъий равишда бузишга уринишнинг ҳожати йўқ, чунки коронавирусда дам олиш жуда муҳимдир. Шунинг учун қаҳва ва энергетик ичимликлар ушбу ҳолатда жуда зарарли”, дейди Елена Соломатина.\nСоломатина, касаллик пайтида кўпроқ сув ичиш кераклигини тушунтиради, кофеин эса аксинча, сувсизланишга олиб келади. Шу сабаб тўлиқ тузалиб кетгунга қадар кофеини бор ва энергетик ичимликларни ичмаслик зарур.\nБундан ташқари, диетолог шакар, туз ва газланган ичимликлардан воз кечишни тавсия қилади. Зарарли бактериялар ҳам қайта ишланган гўшт консерва ва колбасани жуда яхши кўради.\n"Кўп миқдорда туз қонни қуюқлаштиради унинг нормал оқишига йўл қўймайди. Бунда иммунитет тизимининг оқсиллари тезда керакли жойга етиб бора олмайди", деб тушунтиради эксперт.\nДиетологнинг фикрига кўра, сабзавот, мева, денгиз маҳсулотлари, ёғли балиқ ва сут маҳсулотларини кўпроқ истеъмол қилиш керак.\n"Бизга А витамини ҳам керак, у тухум сариғида мавжуд. Шунингдек, тўқ сариқ рангли озиқ-овқатларда бўлган каротиноидлар. Улар шиллиқ қаватни мустаҳкамлайди”, дея маслаҳат беради мутахассис.\n27 Ноябрь 11:27 41648\n28 Ноябрь 13:57 35562


Молиявий мустақил ОТМлардан ташқари барча ОТМлар табақалаштирилган тўлов-контракт нархини белгиланган минимал кўрсаткичдан оширмайди.\nОлий ва ўрта махсус таълим вазирлигининг хабар беришича, мавжуд тартибга кўра, табақалаштирилган тўлов-контракт давлат комиссияси томонидан белгиланган минимал бараваридан кам бўлмаган миқдорда ОТМ томонидан мустақил белгиланиши мумкин.\n«Масалан, молия йўналиши бўйича оширилган контракт базавий миқдорнинг 15 баравари этиб белгиланган бўлса, Тошкент молия институти мазкур кўрсаткични 17 баравар этиб белгилаши, Термиз давлат университети эса ўзгартирмаслиги мумкин эди.\nМазкур тартиб ўтган йилги қабулда амалиётга жорий этилган», деб тушунтирмоқда вазирлик.\nАввалроқ талабаликка тавсия этилмаган абитуриентлар 5та йўналишдан бирида, қайсидир йўналиш талабаси бўлган абитуриентлар ҳам балли етмаган йўналишда супер контрактда ўқишга рухсат этилгани маълум қилинган эди. Фақат қабул баллар кетма-кетлигига мувофиқ амалга оширилади.


Ёшликнинг ажиб сири... » Ўзбекистон янгиликлари – Zamin.uz\nБир куни бу сирга қизиқувчиларни меҳмонга чақирди. Бундан хабар топганлар навқирон чолнинг уйига дарёдай оқиб келди. Катта зиёфат ташкил этилди. Таомлар ейилди, шарбатлар ичилди, ширин суҳбатлар қурилди. Бироқ ёшлик сири ҳақида бир оғиз ҳам сўз айтилмади.\nЎтирганлар ош-нонга эмас, бобойнинг оғзига маҳтал бўлиб турган бир пайтда нуроний отахон куймаланиб юрган кампирини чақириб қолди:\nЧоли каби очиқ юзли, фариштали бу кампир қилаётган ишини шу заҳоти ташлади, омборга йўл олди. Зум ўтмай битта тарвуз кўтариб чиқди. Бобой тарвузни чертиб кўрди-да:\n– Йўқ, бу тарвузинг бўлмайди, бошқасини опчиқ. Сениям овора қилдим-да, – деди.\nОнахон бир оғиз сўз айтмай, яна ортига қайтди. Кейинги тарвуз ҳам бобойга ёқмади:\n– Яна овора бўласан-да энди, онаси. Бу тарвуз ҳам ярамайди. Меҳмонларга энг яхшисини сўйиб берайлик, танлаб олиб чиқ, – деди у.\nБу ҳолат яна давом этди. Бешинчи қатновда олиб чиқилган тарвузгина бобойга маъқул тушди. Тарвуз сўйилиб, дастурхонга қўйилди. Йиғилганлар мириқиб тарвузхўрлик қилаётган пайтда отахон сўради:\n– Менинг ёшлигим сири мана шунда, билдиларингми, қадрдонлар?\nҲамма бир-бирига ҳайрон бўлиб қаради. Ҳеч ким ҳеч нарса эшитмади-ку.\n– Йўқ, отахон, ҳеч нарса англамадик. Тушунтириброқ гапиринг, – дейишди меҳмонлар.\n– Оббо, азаматлар-ей, – деди у, – сезмадиларингми, аёлим ҳар гал бир хил тарвузни олиб чиқди. Омборда биттагина тарвуз бор эди, холос. Мен унга: “Бор, бошқасини олиб чиқ”, деганим заҳоти омборга югурди. Ўша тарвузни қайта-қайта олиб келаверди. Бирор марта: “Эй инсон, ақлингизни еб қўйганмисиз?! Ўзи биттагина тарвуз бўлса, нимага мени югуртираверасиз”, деб норозиланмади. Мени сизнинг олдингизда ўнғайсиз ҳолатга туширмади. Шу пайтгача соғ, бардам ва кенг кўнгилли бўлиб юрганим учун хотинимдан қарздорман. Биз бир-биримизни бошқаларнинг олдида ҳеч қачон қийин вазиятга туширмаймиз. Оила ичидаги ҳеч бир гапни ташқарига чиқармаймиз. Доим бир-биримизни қўллаб-қувватлаб, дардимизни бўлишиб, бир-биримизга кўмаклашиб келганмиз. Ўзаро муаммоларимизни бир-биримизга айтамиз, бирга ҳал қиламиз. Яхши-ёмон ҳар қандай ҳолатда бирга бўламиз.\nЯнгиликлар » Ҳаёт тарзи » Ёшликнинг ажиб сири...


Асқар Акаев қирғизистонликларга мурожаат қилди — Sof.uz\nЖАҲОН 232,058,809 208,677,777 4,753,904\nАсқар Акаев қирғизистонликларга мурожаат қилди\n9.08 10:17 951 Ўзбекистон\nЯқинда ватанига қайтган Қирғизистоннинг биринчи президенти Асқар Акаев мамлакат фуқароларига видеомурожаат билан чиқди. Унда у «Қумтор» олтин кони бўйича қарорлар қабул қилишдаги хатоларини тан олди ва улар учун узр сўради.\nАкаев 2020 йил октябрь воқеаларидан кейин мамлакат ҳукумати томонидан кўрилган чораларни «қатъий» деб атади ва Бишкекка «Қумтор» иши бўйича гувоҳлик бериш учун келганини тасдиқлади.\nБироқ, Асқар Акаевнинг нутқидан шуни тушуниш мумкинки, ҳар сафар кон тўғрисидаги битимлар имзоланганда, 1992 йилги бош келишувдан бошлаб, мамлакат ҳукумати «жиноий хатоларга» йўл қўйган.\nАкаев сўзларига кўра, унинг «хатолари» Қирғизистон халқининг манфаатлари тўлиқ ҳисобга олинганини эшитиб, ҳукуматга «кўр-кўрона ишонганида».\n2021 йил 7 августда Асқар Акаевнинг баёноти ёзилган видео бир вақтнинг ўзида бир нечта оммавий ахборот воситалари ва ижтимоий тармоқларда эълон қилинди.\n2020 йил октябрь ойида ҳокимият тепасига келган Қирғизистоннинг янги ҳукумати Канададаги Centerra Gold Inc компанияси томонидан «Қумтор» олтин конини қазиб олиш лойиҳаси бўйича коррупцияга йўл қўйилганини текширишга қарор қилди.\nРеспубликанинг барча собиқ президентлари ва бошқа кўплаб юқори мартабали амалдорлар жавобгарликка тортилмоқда. 2021 йил май ойида президент Жапаров «Қумтор Голд Компани»да вақтинчалик давлат бошқарувини жорий этишга рухсат берувчи қонунни имзолади.\n23.09 17:47 649


Ўзбекистон: Ўзбек ҳукумати қаршисида жиддий танлов турибди - BBC News O'zbek\nЎзбекистон: Ўзбек ҳукумати қаршисида жиддий танлов турибди\nЎзбекистон: Ўзбек ҳукумати қаршисида жиддий танлов турибди: Бу - муаммоларни вақтида илғаш ва ҳал қилиш имконияти. Бунинг учун сўз эркинлиги мутлақо берилиши керак. Ёки муаммолар зимдан, пастдан тўпланиб боради ва у бир куни ижтимоий портлашга олиб боради.\nБу - кеча, 30 июль куни пойтахт Тошкентда Ўзбекистон Бош вазири Абдулла Арипов бошчилиги остида бўлиб ўтган селектор йиғини тафсилотларига сиёсий таҳлилчи Камолиддин Раббимов муносабати бўлади.\nСелектор йиғини Вазирлар Маҳкамасида бўлиб ўтган ва давлат органлари матбуот хизматларини ривожлантириш масалаларига бағишланган.\n"Ташкилотлар ўзлари ҳақидаги танқидий чиқишларга муносабат билдириши, керак бўлса, халқнинг олдида ҳисобот бериши шарт", - дея баён қилган унда сўзлаган Ўзбекистон Бош вазири.\n"Танқид бор, лекин муносабат йўқ. Демак, ҳаммаси тўғри экан-да? Танқиддан хулоса қилиндими йўқми, билдириш керак...".\nЎзбекистон Бош вазирининг бу сўзларидан Ўзбекистондаги етакчи kun.uz интернет нашри иқтибос келтирган.\nЎзбекистон матбуоти: Яккабоғдан Сижжакгача...\nЎзбекистон: ДХХ раиси Яккабоғда, аммо амалдорга ўт қўйган тадбиркорнинг қаердалиги номаълум\nЎзбекистон: Бош вазир Абдулла Арипов Хоразмда уйи бузилган аҳоли билан учрашди\nФото муаллифлик ҳуқуқи facebook/saidamirziyoyeva\nПрезидент Шавкат Мирзиёевнинг тўнғич қизи, Ўзбекистон Ахборот ва оммавий коммуникациялар агентлиги директори ўринбосари Саида Мирзиёеванинг Facebook даги расмий саҳифасида чоп қилган пости эса, мазкур селектор йиғини тафсилотларига янада ойдинлик киритган.\nСайида Мирзиёеванинг постидан маълум бўлишича, резонансли воқеалар рўй берганда давлат органлари раҳбарларининг тезкор чиқишларини уюштириш, шунингдек, аҳолини қисқа фурсатларда хабардор қилиш масаласига эътиборсиз бўлаётган мансабдор шахслар жазоланиши мумкин.\nЯъни, йиғин чоғида бу масала ҳам кўтарилган - чора кўриш механизмини ишлаб чиқиш юзасидан таклифлар билдирилган.\nТаъкидлаш жоиз, Ўзбекистоннинг мустақиллиги билан кечган қарийб ўттиз йиллик вақт оралиғида бу каби таклиф, ташаббус кузатилмаган.\nБошқа томондан, Ўзбекистон Бош вазири бошчилиги остидаги селектор йиғини Яккабоғ ва Урганч ҳодисаларидан қисқа вақт ўтмай бўлиб ўтган.\nЯккабоғда дўконини ҳимоя қилган тадбиркор туман ҳокими ўринбосарига бензин сепиб ёқиб юборган.\nБу воқеадан қисқа вақт ўтмай, Хоразмда уйи бузилиб, чайлаларда яшаётган юзлаб одамлар намойиш қилишган.\nНамойишчилар ҳокимият томонидан тикланган чодирларни йиқитган ва маълум вақт Урганч - Хонқа йўлини ёпиб қўйган.\nБунга ўхшаш ҳолатлар Ўзбекистоннинг бу яқин тарихида кузатилмаган.\nЎзбекистон янги раҳбариятининг ҳар икки ҳодисага муносабати ҳам кузатувчилар эътиборини тортган алоҳида воқеъликка айланган.\nЯккабоғда туман ҳокими ва прокурори ишлаб турган лавозимидан озод қилинган.\nПрезидент Мирзиёев ҳокимларни тадбиркорларга тегишли мол-мулкни бузишга йўл қўймаслик ҳақида қатъий огоҳлантирган.\nҚашқадарёнинг Яккабоғ туманига Ўзбекистон Давлат Хавфсизлик Хизмати раҳбарининг ўзи борган.\nЎзбекистон Бош вазири Абдулла Арипов эса, Хоразмда норозилик ўтказган одамлар билан шахсан учрашган.\nБош вазир келганидан сўнг Урганчда уйи бузилган аҳолига компенсация пуллари берила бошланган.\nНамойишлар ортидан Ўзбекистон Адлия вазири ҳам бузилишларга кескин муносабат билдирган.\nВазир Русланбек Давлетов одамларнинг уйи бузилиб, кўчага чиқариб қўйиб компенсация тўланмасликни ваҳшийликка тенглаштирган.\nТурар ва нотурар жой объектларининг бузилиши билан боғлиқ масалаларни шахсан Президент Шавкат Мирзиёев ўз назоратига олган.\nБузиш масалалари бўйича янги тизим жорий қилинган.\nҚорақалпоғистон Республикаси Жоқорғи Кенгеси раиси, вилоятлар ва Тошкент шаҳар ҳокимлари энди бузилиши режалаштирилган ҳудудларни олдиндан Вазирлар Маҳкамаси билан келишиши айтилган.\nЎзбекистон ҳукуматининг оммавий намойишларга нисбатан сўнгги муносабати эса, марҳум президент Ислом Каримов бошқарувда экан, 2005 йил Андижон воқеалари билан ёдда қолган.\nЎшанда ҳукумат кучлари Андижоннинг марказий Бобур майдонида тўпланган аксари қуролсиз юзлаб намойишчиларни ўққа тутган.\nҲукумат эса, ўшанда Андижондаги "акромийлар" гуруҳига мансуб террорчилар ҳокимиятни босиб олишга уринганини айтганди.\nБу - таҳлилчилар орасида мамлакат мустақиллиги тарихида Ўзбекистоннинг ташқи имижига энг кўп зиён етказган воқеълик сифатида тилга олинади.\nФранциядан асли ўзбекистонлик сиёсий таҳлилчи Камолиддин Раббимовнинг Би-би-си Ўзбек Хизмати билан суҳбатида айтишича, Тошкентдаги селектор йиғини ва унда янграган таклифлардан бир эмас, бир неча мақсад кўзланган.\n"Биринчиси - Ўзбекистоннинг ички - жамоатчилик фикридаги Олий ҳокимиятнинг репутацияси ва Ўзбекистоннинг глобал, ташқи репутацияси", - дейди таҳлилчи.\n"Ўзбекистоннинг янги маъмурияти шу нарсани тушундики, у ҳам бўлса, масъулиятни имкон қадар тақсимлаш. Яъни, ҳар битта соҳанинг масъулиятини, ҳар битта минтақанинг масъулиятини ўзи билан боғлашга ҳаракат қилаяпти. Ўзбекистон Олий ҳокимиятига тушиши мумкин бўлган салбий репутация, салбий оқибатларини жойларга, соҳаларга боғлашга ҳаракат қилаяпти".\nСайида Мирзиёева ўз лавозимида Ўзбекистоннинг ташқи имижи учун ҳам масъул шахс сифатида кўрилади.\nМарҳум президент Ислом Каримов даврида Ўзбекистон халқаро матбуот ташкилотларининг сўз эркинлиги энг кўп чекланган давлатлар ва интернет душманлари рўйхатларидан мустаҳкам ўрин олган эди.\nАммо Шавкат Мирзиёевнинг ижтимоий-иқтисодий соҳада бошлаган ислоҳотлари манзарасида Ўзбекистон ичкарисидаги интернет нашрлар аввалгига нисбатан фаоллашган ва танқидий мақолаларга ҳам ўрин бера бошлаган.\nАммо давлат матбуоти, хусусан, босма матбуотда бу каби жонланиш кузатилмайди.\nХудди шу манзарада журналистларнинг шахсий тажрибаларига таянилса, Яккабоғ ва Урганч ҳодисалари тафсилотларини ўрганишлари у қадар осон бўлмаган.\nБунинг учун соатлаб вақт сарфлашган, масъул идораларнинг телефонлари деярли жавоб бермаган, боғланишга муваффақ бўлинганида эса, уларнинг жавоблари икки-уч оғиз гапдан нарига ўтмаган.\nТошкентдаги селектор йиғинида кўтарилган ғоя ва илгари сурилган таклифларни "аслида, бу жудаям тўғри нарса", - деркан, таҳлилчи суҳбатдошимиз Камолиддин Раббимов, "бу масаланинг нозик жиҳатлари ҳам жуда кўп", дейди.\n"Нозик жиҳатлари шундан иборатки, туман, вилоят ҳокимлари сиёсий нуқтаи назардан марказий ҳокимиятга жуда ҳам кучли боғланган. Уларда автономия мавжуд эмас. Бу ерда марказий ҳокимиятнинг иккиламчи бир ўйини кузатилаяпти", - дейди таҳлилчи ўз назарида.\n"Бир томондан, ёпиқ эшиклар ортида маҳаллий ҳокимиятларга бир буйруқни беради. Жамоатчилик олдида уларга бошқа бир танбеҳни бераяпти".\nТафсилотлари учун таҳлилчи билан суҳбатимизга асосланган видеолавҳамизни назардан қочирманг.\nСиз Камолиддин Раббимовнинг бу фикрлари ва Тошкентдаги селектор йиғинида янграган таклиф, фикрларга нима дейсиз?


ISFT: Тошкентда ўқиб, ACCA - халқаро бухгалтерия сертификати ва Oxford-Brookes дипломига эга бўлинг\n16:31 / 13.09.2019\nЯхши иш топишда олий таълим дипломининг борлиги етарли эмас ёки университет дипломи ишга киришда жуда муҳим рол ўйнамайди, деган гапларни кўп ишлатамиз. Бу бор гап! Фақатгина дипломнинг ўзи эмас, балки муҳим билимлар ва тажрибага эга бўлиш – яхши жойда иш бошлаш имконини беради.\nТошкентдаги International School of Finance and Technology таълим даргоҳи эса худди шундай малакали кадрлар етиштиришни асосий мақсади деб билади. Биз 2016 йилдан бери «Халқаро молия ва бухгалтерлик» йўналиши бўйича таълим бериб келмоқдамиз.\n20 сентябргача ушбу йўналишда ўқишни бошлаш учун ҳужжатларингизни топширинг. Биз қуйидагиларни кафолатлаймиз:\nУшбу йўналишда таълим максимум 4 йил давом этади – биринчи йил тайёрлов, 2-курсдан инглиз университети таълими бошланади;\nТаълим якунида, имтиҳонлардан муваффақиятли ўтган битирувчилар халқаро бухгалтерия бўйича ACCA сертификатини қўлга киритишади;\nҲар бир ACCA сертификатига эга битирувчи Англиянинг Oxford-Brookes университетининг «Халқаро бухгалтерия» бакалаврлик дипломини олади;\nТаътиллар вақтида айнан шу соҳа бўйича чет элда малака ошириш имконияти.\nБилим даражасини кўрсатадиган бу иккала ҳужжат ҳам нафақат Ўзбекистонда, балки халқаро миқёсда юқори баҳоланади. Чунки:\nЎзбекистон Республикаси Президентининг 2017 йил, 12 сентябрдаги ПҚ-3270-сонли «Республика банк тизимини янада ривожлантириш ва барқарорлигини ошириш тўғрисида»ги қарорига мувофиқ банк соҳаси ходимлари халқаро бухгалтерлар тайёрлаш - ACCA дастури бўйича ўқитилади;\nACCA сертификати ва Oxford-Brookes университети бакалавр даражалари билан дунёнинг 170 дан ортиқ давлатида ишлаш имконияти бор.\nХалқаро ACCA ташкилотининг сертификати молия ҳамда бухгалтерия соҳасидаги дунёдаги энг нуфузли касбий-малакавий ҳужжат сифатида катта обрўга эгадир. Бугунги кунда дунёдаги ҳамда Ўзбекистондаги барча молия ташкилотлари, хусусан банклар, халқаро ва миллий аудит ташкилотлари, халқаро молиявий консалтинг компаниялари учун бундай кадрларга талаб ошиб бораётганлигининг ҳисобига ISFT битирувчиларининг нафақат Ўзбекистон, балки дунё миқёсида иш имкониятлари кескин яхшиланади.\nДунё бўйлаб АCCА сертификатига эга ходимлар учун таклиф қилинаётган ишлар рўйхатини jobs.accaglobal.com сайтидан кўриш мумкин.\nЧет эл университетларининг ходимлари имтиҳонларни ўтказиши – сифатли таълим гарови\nТалабаларимизга чет эллик ва ўзбек профессорлари дарс берса ҳам, якуний имтиҳонлар чет эл университетлари томонидан назорат этилади ва биз бу жараёнга ҳеч қандай аралаша олмаймиз. Шу билан талабалар ҳам ёлғон йўллар билан имтиҳондан ўтишлари ҳамда сифатсиз билимда қолишлари олди олинади.\nЮқорида айтганимиздек, ISFTда фақатгина диплом учун ўқилмайди. Ростдан ҳаракат қилган, шу соҳада ўз келажагини кўра олган, бутун дунёда етук, керакли кадр бўлишни истаган ёшларгина бизда муваффақиятли ўқишади.\nШунинг учун махсус имтиҳонлар ёрдамида талабаларни саралаб олмоқдамиз. Кириш талаблари:\nИнглиз тилидан билим даражаси;\nМатематикадан мантиқий имтиҳон.\nISFTда талабаликка тайёрлов курслари ҳам ташкил этилган. Ушбу курсда абитуриентларнинг инглиз тили ва математика билим даражалари оширилади. Талаба бўлиш эса кафолатланади. Батафсил маълумот мана бу ерда.\nҲужжат топширганлар орасидан квота бўйича энг юқори балл тўплаганлар ўқишга қабул қилинишади ва биз бир йил давомида уларни Oxford-Brookes таълим тизимида қийналмай ўқишлари учун тайёрлаймиз. Чунки, Англиядаги абитуриентлар билим даражаси ўзбекистонлик абитуриентлар билим даражасидан анча юқори.\nЯнги ўқув йили учун қабул 2019 йил 20 сентябрга қадар давом этади.\nМанзил: Тошкент шаҳри, Университет кўчаси, 2-уй\nТелефон: +998(78) 147-37-37\nОнлайн қабул: admission.isft.uz


Ўзкомназорат инспекцияси “Telegram”даги зарарли иловалардан огоҳлантирди - hudud24.uz\n2020, 01-Oktabr | 02:54\nБош саҳифа Янгиликлар Маҳаллий Ўзкомназорат инспекцияси “Telegram”даги зарарли иловалардан огоҳлантирди\nЎзкомназорат инспекцияси “Telegram”даги зарарли иловалардан огоҳлантирди\n18:38 / 15-09-2020\n“Telegram”даги каналлар ва гуруҳларда фотосурат файлига ўхшаш зарарли илова тарқалгани, интернет фойдаланувчилари бу каби файлларни юклаб олиб ўрнатиши оқибатида, қурилманинг дастурий таъминотига зарар етиши мумкинлиги ҳақида хабарлар тарқалганди.\nУларда ушбу файл очилганидан кейин сматрфон ёки компьютердаги маълумотлар ўғирлаб олиниши мумкинлиги, тизим ишламай қолиши ёки бошқа техник хатоликлар юз бериши ҳақида огоҳлантирилганди.\nЎзкомназорат инспекцияси ахборот хизматининг маълум қилишича, SCR кенгайтмали файллар орқали турли дастурларни яратиш мумкин.\nОдатда, SCR файллар уларни яратган тегишли дастурнинг ижро қилувчи файл скриптлари ҳисобланади. SCR файлни очиш тизимда муайян буйруқлар рўйхатининг амалга оширилишига сабаб бўлади. Бундай буйруқлар файлда муайян тартибда жойлашади.\nSCR файлларининг аксарияти матнли формат шаклида сақланади. Уларни матн муҳаррирлари дастурлари ёки иловаларида очиш ва кўриш мумкин.\nБундай файлларга ўзгартириш киритиш анча қийин, сабаби улар, кўпинча, қўшимча ва ўзгаришлардан ҳимояланган бўлади.\nУшбу турдаги файллар яратилганидан кейин троян туридаги зарарли вируслар ва бошқа зарарли дастурлар билан бирга ишлай олади.\nВирус ёзувини ўзгартирмаслик ҳимояси мавжудлиги ёки SCRда яширинган EXE-файл туфайли антивируслар, кўпинча, бундай дастурий таъминотни ўчира олмайди.\nSCR файли ичига жойлаштирилган троянлар ва вирусларни топиш ва ўчириш мушкул бўлгани сабабли ахборот хавфсизлиги бўйича мутахассислар мазкур шаклдаги номаълум файлларни очмасликни тавсия қиладилар.\nАввалги мақола2023 йилга бориб Ўзбекистонда кредит фоиз ставкалари 5-10 фоизга тушиши мумкин – Мамаризо Нурмуратов\nКейинги мақолаШавкат Мирзиёев Россия Федерацияси Ҳукумати Раисининг ўринбосари Алексей Оверчукни қабул қилди


Стив Свердлоу: Чехия президенти Каримовнинг Прагага ташрифини бекор қилиши керак - Фарғона.Ру ахборот агентлиги\n11.02.2014 09:38 msk\nЎзбекистон президенти 2014 йил 21 февраль куни икки кунлик расмий ташриф билан Прагага боради. Европалик ҳуқуқ ҳимоячилар Ислом Каримовни норозилик акциялари билан кутиб олишга тайёрланмоқдалар: “Ўтюраклар клуби” етакчиси Мўътабар Тожибоева барча сиёсий маҳбусларни озод этилишини, қўлга олинганлар ва маҳбусларга нисбатан қийноқларни тўтатишни, андижон воқеасининг халқаро текширувини ўтказилишини, ННТ фаолияти учун шароит яратиб берилишини ҳамда сўз эркинлигига кафолат берилишини Каримовдан баралла овоз билан талаб қилмоқчи.\n“Фарғона” Human Rights Watch ҳуқуқ ҳимоя ташкилотининг Марказий Осиё бўйича вакили Стив Свердлоу (Steve Swerdlow) билан Ислом Каримовнинг Прагага ташрифи тўғрисида фикрлашди.\n- Нима деб ўйлайсиз, нега айнан Прага? Баъзиларнинг ўйлашича, ушбу ташклифда умумевропа қарорининг аломатлари бор: гўё Европанинг пешқадам давлатлари диктатор билан учрашишни ўзларига эп кўрмаганлар, шунинг учун учрашув Европанинг четида, ими-жимида ўтса бўлаверади, деган фикрлар бор...\n- Менимча, бу қарор умумевропа ёки умумчех негизида қабул қилинган эмас. Билишимизча, ушбу ташриф Чехия президенти Милош Земаннинг шахсий ташаббуси амалга оширилади. Ҳозир Чехия ҳукумати таркибида Каримовнинг Прагага таклиф этилиши тўғри-нотўғрилиги тўғрисида турли фикрлар билдирилаётгани тўғрисида далиллар пайдо бўлмоқда. Чехиянинг собиқ ташқи ишлар вазири Карел Шварценберг ҳам яқинда бўлажак ташрифни танқид қилмоқда.\nСтив Свердлоу, Human Rights Watch\n-\tИкки ой олдин биз чехия делегациясининг Тошкентда бўлиб қайтганини кузатган эдик. Ўшанда савдо, иқтисодий ҳамкорлик масалалари муҳокама этилганди. Кўпинча бу каби саммитлар ва ташрифлар қандайдир қтисодий келишувларга эришиш зарурияти билан изоҳланади.\n- Ушуб ташрифдан Прага қандай зарар кўриши мумкин?\n- “Свобода” радиосида яқинда эълон қилган мақоламизда ушбу ташриф Марказий ва Шарқий Европада демократик мамлакат сифатида намуна бўлиб келаётган Чехиянинг обрўсига қарата урилган қаттиқ зарба бўлади, деб ёзгандик. Демократик қадриятларнинг ҳимоячиси сифатда Чехиянинг роли шубҳасиз муҳим.\nКўпчиликнинг назарида Каримовнинг Прага қалъасига ташрифи салбий характерга эга бўлади.\nЭсингизда бўлса, Чехия 2005 йил 13 май қонли фожиадан жабрланган андижонлик қочоқларга сиёсий бошпана берган мамлакатлардан бири. Бу ердаги одамлар учун ўзларини ўққа тутишга буйруқ берган одамни кўриш нақадар оғриқли ва қўрқинчли эканини тасаввур қилиш қийин.\nАгар 21 февраль куни ташриф амалга ошса, унда Милош Земан Европадаги демократик мамлакатлар орасида Каримовни шунчалик юқори даражада қабул қилган биринчи мамлакат раҳбари бўлиб қолади.\n-\tАммо Каримов ўтган йили Брюсселга борди, уни энг юқори даражада қабул қилдилар...\n-\tҚиёсингиз диққатга сазавор. Бир неча манбалардан биламизки, Каримовни Брюсселга давлат раҳбари эмас, балки НАТО таклиф этган. Бу ҳолат НАТО қўшинларининг Афғонистонда ўтказаётган операцияларида Ўзбекистоннинг роли билан боғлиқ. Қизиғи шундаки, Каримов Брюсселга келганида Европа иттифоқининг ташқи ишлар ва хавфсизлик бўйича вакили Кэтрин Эштон ҳам, Бельгия қироли ҳам, Бельгиянинг ташқи ишлар вазири ҳам ўта бандлигини баҳона қилиб Каримов билан учрашмадилар. Каримов билан ҳатто Европа Иттифоқи раиси Ҳерман Ван Ромпей ҳам учрашмади. Ўзбекистон президентини фақат Европа комиссиясининг раиси Жозе Мануэль Баррозу қабул қилди, холос. Ўша ташриф туфайли Баррозу қаттиқ танқидлар остида қолиб кетди.\nИржи Юст Чехиянинг “Актуалне” газетасининг Россиядаги мухбири Иржи Юстнинг айтишича, Каримовнинг Чехияга ташрифи журналистларнинг орасида катта норозиликлар туғилишига сабаб бўлди. “Чехияда Каримовнинг номи фақат салбий қабул қилинади. Ўн йил олдин Чехия Ўзбекистонга қурол-аслаҳа сотаётгани ошкор бўлиб қолганида ҳам жанжал кўтарилганди. Ўшанда нодавлат-нотижорат ташкилотлари қаттиқ ғазабланган эдилар ва натижада қурол етказиб бериш тўхтатилди. Кейин эса Муҳаммад Солиҳ бошидан кечирган “саргузаштлар”... Каримов Чехияга нега керак бўлиб қолди? Ҳа, президентимиз Ўзбекистон терроризмга қарши курашга қўшган ҳиссасини қадрлаймиз, деб расман билдирди. Яъни, Афғонистон бўйича шериклик масалалари. Яна ўйлашимча, Россиянинг интеграциявий лойиҳалари Ўзбекистонга хуш келмаётгани, Каримов минтақада гўё ўзига хос сиёсат олиб бораётгани АҚШ ва Европа учун ёқимли ҳолат бўлиб қоляпти. Прага шаҳар сифатида Ислом Каримов ташрифи билан боғлиқ тадбирларда иштирок этмайди, деб умид қиламан. Ахир пойтахтимиз мэри Януковични қабул қилишдан бош тортган эдику. Аммо буларнинг бари менинг тахминларим, бу ҳақда ҳеч қандай расмий фармойишлар бўлгани йўқ”.\nМария Яновская суҳбалашди


Отабек Ғуломхўжаев Ўзбекистон U17 терма жамоасига масъул этиб тайинланди / CHAMPIONAT.asia\n25 июл 2018 15:40\nТеглар : Отабек Ғуломхўжаев\nБунгача Азамат Абдураимов Ўзбекистон U14 терма жамоасига бош мураббий бўлганди. Мазкур жамоа келаси йил U15 жамоасига айланиб, ўсмирлар ўртасидаги Осиё Чемпионатининг саралаш турнирида иштирок этади. 2020 йил эса U16 термаси сифатида Осиё Чемпионатида қатнашиши, 2021 йил U17 термасига айланиб, кичик мундиалга бориши мумкин.\nҒуломхўжаев бошчилик қиладиган Ўзбекистон U17 термасида ҳам вазият деярли шундай. Жамоа келаси йил U18 термаси сифатида ёшлар ўртасидаги Осиё Чемпионатининг саралаш турнирида иштирок этади. 2020 йил U19 Осиё Чемпионатининг финал босқичи, 2021 йилда эса ёшлар ўртасидаги U20 Жаҳон Чемпионати кутиб турибди.\nАйни вақтда ЎФА Европанинг бир қатор давлатларидан U18 жамоалари ўртасидаги халқаро турнирларга таклифнома олган. Йил сўнгига қадар Отабек Ғуломхўжаев жамоаси энг камида 1 та халқаро турнирда иштирок этади. Шунингдек, унга ёш футболчиларни саралаб олиш учун Тошкенда йиғинлар ташкил этиб берилади. Футболчиларни кузатиши учун шароитлар яратилади.\nОтабек Ғуломхўжаев ҳозирга қадар 150 дан зиёд иқтидорли футболчилар рўйхатини ҳамда йил якунига қадар бўлган иш режасини ЎФАга тақдим этиб улгурган. Август ойида бу футболчиларнинг ўйинлари кузатиб борилади, шунингдек, Тошкентда жамоанинг илк йиғини ташкил этилади. Шу орқали халқаро турнирларда иштирок этувчи таркибга аниқлик киритилади. Гарчи Европадаги турнирларда 1 ёш катта жамоалар тўп сурса-да, ЎФА ўша турнирларга U17 жамоасини жўнатишни режалаштирган. Бундан кўзланган асосий мақсад футболчилардан натижа талаб қилиш эмас, балки уларнинг халқаро майдонда тобланиб боришлари учун шароит яратишдир.\nЎзбекистон U17 терма жамоасининг таркиби доимий ривожлантириб борилади. Яъни, ўсишдан тўхтаётган футболчилар термадаги ўрнини банд қилиб турмайди. Таркибга жалб қилинмаган футболчилар ўз устида ишлаб, спорт формасини тинимсиз ўстириб борса, унда асосий жамоага қўшилиш имконияти бўлади. Яъни, ҳар бир позиция учун соғлом рақобат муҳими яратилади.\nБолалар ва ўсмирлар футболида муваффақиятли ишлаб келаётгани ҳамда ўсишда давом этаётгани учун ҳам ЎФА раҳбарияти Ғуломхўжаевга имконият беришга қарор қилди. Мазкур мутахассис 2001 ва 2002 йилларда таваллуд топган ўзбекистонлик футболчилар ҳақида етарлича маълумотга эга.\n“Ўзимга билдирилган ишонч менга катта куч бағишлайди. Шу вақтгача мамлакат футболи мураббий сифатида шаклланишим учун мактаб вазифасини ўтади. Энди эса олган билим ва кўникларимни терма жамоа фонида мамлакат футболи учун қайтаришни истайман. ЎФА раҳбарияти у қандай ўйин бўлмасин, барчасида футболчиларнинг кўзлари ёниб туришини, улар ватанлари учун тўп сураётганларини ҳис қила олишларини талаб қилади. Биз ҳам шу йўлдан юрамиз. Ёшларимизга асосий жамоа либосида тўп суриш маданияти, масъулияти ҳамда залворини тушунтириб борамиз”, — деди Ғуломхўжаев биз билан суҳбатда.\nЎзбекистон U17 терма жамоасининг илк йиғини қачон бўлиши ҳақида яқин кунлар ичида маълумот берилади. Айни вақтда ЎФА Халқаро бўлими Испания, Россия ва Қозоғистондаги турнирларда иштирок этиш масаласини ўрганиб чиқмоқда.


Пандемия сабаб туғилган бренд: “Ajva” қуруқ мевалар оламига саёҳат\n19:56 / 29.04.2022\nҚуритилган хурмони кўпчилигимиз асосан Рамазон ойида истеъмол қиламиз. Саломатликка фойдаси ҳақида кўп эшитган бўлсак-да, маълум вақт ўтиб хурмо яна ҳар кунлик дастурхонимиздан четга чиқиб қолади. Талаб камайгач, бозорда таклиф ҳам қисқаради. Хурмонинг турли-туман навларини оммалаштираётган “Ajva” ана шу ҳолга барҳам бермоқчи.\nБу йил Ўзбекистон хурмо импортини ўтган йилга нисбатан 478 тоннага оширган. Демак, бу қуруқ мевага бўлган талаб тобора кучайиб, хурмо бизнеси ҳам ривожланиб бормоқда.\nТармоқ таъсисчиларидан бири Нодиржон Собиров “TOP oziq-ovqat” лойиҳаси билан суҳбатда бизнесга кириб келиши, “Ajva” хурмо маркетлари тармоғининг яралиш тарихи ҳақида гапириб берди.\n“Аҳамият берган бўлсангиз, бизнесга ўзи кўпчилик ёшликдан кириб келган бўлади, биз ҳам асосан ёшликдан бошлаганмиз. Дастлаб, озиқ-овқат дўконини юритганмиз ва бу кейинчалик оилавий бизнесга айланиб кетган. Сўнг қуруқ мевалар бизнесини бошлаганмиз.\nМутахассис бўлмаган одам қуруқ мевалар соҳасининг ўзига хосликларидан бехабар бўлади, яъни еб кўриб мазасини айтиши мумкин, лекин унинг сифати алоҳида масала. Биз қуруқ мевалар экспортини йўлга қўйиб, асосан Хитой билан ишладик. Лекин орада пандемия сабабли ишимиз тўхтаб қолди. Ҳеч бир иш беҳикмат бўлмас экан, қайси давлатга энди экспорт қиламиз дедик ва Саудия Арабистонини ўйлаб кўриб, уларга намуна юбордик. Маҳсулотимиз уларга ёқди ва Саудияга экспорт қилишни бошладик.\nШундан сўнг Саудия Арабистонидаги ҳамкорларимизнинг ўзи бизга таклиф билан чиқди, яъни ўзларининг маҳсулотларини бизга экспорт қилишни таклиф қилишди. Шундан сўнг бу йўналишни атрофлича ўрганиб чиқдик ва шу кунгача шу йўналишга етарлича қизиқиш бўлмаганини, айнан шу омил бизга қўл келишини билдик.\nҚўл келиш деганида фақат фойда кўзланмаган, гап айнан хурмода: биз халқимизга табиий ва фойдали маҳсулотлар етказиб беришни мақсад қилганмиз.\nФаолиятимизни бошлашимиздан олдин Ўзбекистонда асосан Эрон, Тунис ва Фаластин хурмолари сотилган. Эрон хурмоларини ҳам халқимиз ажва нави деб истеъмол қилиб келган. Бизнес бошлашдан олдин, аввало шу ишнинг эгаларига мурожаат қилишдан бошлаганмиз”, – дейди тадбиркор.\nНодиржон Собировдан маҳсулотни улгуржи нархда сотиб олмоқчи бўлганларга қанчалик арзонга бериши ҳақида сўрадик.\n“Бизнинг дўконларимизда нархлар бозор нархларидан пастроқ. Чакана савдода ҳам улгуржи нархда, иложи борича донада ҳам сотишга ҳарақат қиламиз. Ургуржи савдо учун маҳсулот миқдорига қараб 10 фоизгача чегирма қилиб берамиз. Чегирма миқдори асосан маҳсулот турига боғлиқ. Агар килога ҳисоблайдиган бўлсак, 100 килога 10 фоиз чегирма қилиб берамиз”, – дейди у.\nСуҳбатдошимизнинг айтишича, маҳсулот сифатини сақлаб қолиш мақсадида хурмолар Саудия Арабистоннинг ўзида “Ajva” бренди номи билан қадоқланади ва Ўзбекистонга тайёр ҳолатда келади.\nКўпчилик севиб истеъмол қиладиган нав – ажва, лекин бундан ташқари хурмонинг суккари, меджул ва суккари рутоби турлари ҳам жаҳонда машҳур. Суккари ҳам биринчи довча кўринишида бўлиб кейин ўрик ҳолатига ўтади, ўрик ҳолатига ўтгани рутоб дейилади, яъни ушбу нав юмшоқ бўлади, бизгача суккарининг туршак ҳолати етиб келади. Маҳсулотларнинг яроқлик муддати агар тўғри сақланса ўртача 2 йилга етади.\nҲозирги кунда “Ajva” хурмо маркети тармоғининг жами 13 та хизмат кўрсатиш шохобчалари мавжуд бўлиб, уларда қуруқ мева ва хурмо навларининг деярли ҳамма турлари бор.\nКўрсатув якунида хурмонинг энг сара ва яхши навларини дегустация қилиб кўришга ҳам қарор қилдик. Бу ҳақда батафсил тўлиқ видеони томоша қилиш орқали танишишингиз мумкин.\n“Ajva” хурмо маркети билан алоқа: +99871 230 7040\n05:53 / 04.12.2021\nЎзбекистон Хитойга қуруқ мева экспортини кўпайтирмоқчи


Президент: Анча кечикканмиз, одамлар биздан норози - Zamin.uz\n16:32 / 15.08.2017\nПрезидент: Анча кечикканмиз, одамлар биздан норози\nДавлат раҳбари шаҳар фаоллари билан ўтказилган йиғилишда сўзга чиқиб, қатор масалалар бўйича гапирди. Унинг чиқиши “Ўзбекистон 24” телеканалининг “Ахборот 24” дастурида намойиш этилди.\n“Туманнинг тўрт раҳбари худди туманнинг ҳокимига ўхшаб жавоб беради. Ўша тўрт раҳбар ҳамма нарсани ёзиб берди, харита қилиб бердик. Олмалиқ шаҳрининг прокурори ҳам, ҳокими ҳам, Тошкент вилоятининг ҳокими ҳам – ҳеч қайсиси ўзининг идорасида яшамайди, ишламайди. Мен қарор қабул қилдим: мажлисбозликни йўқ қилдик.\nМана, мисол учун сизларнинг шаҳарларингиз мисолида тушунтирсам: туманда ҳоким, прокурор, ички ишлар, солиқ бор. Тўрт раҳбар бўлинади. Олмалиқ 120 минг аҳоли бўлса, бўлиб-бўлиб олади, маҳалла, кўчабай. Ўшанинг ўртасига бориб, давлат уй, квартира беради, ўша ерда бўлади, ўша ерда нафас олади. Чироқ бўлса чироқ билан яшайди, чироқ бўлмаса чироқсиз яшайди, йўл бўлмаса йўлсиз, сув бўлмаса сувсиз яшайди. Нонини қимматлигини, бозори қимматлигини, гўштдаги ноинсофликни сезиб, ўша ҳид билан яшаса мен уни жамоамга қабул қиламан, бўлмаса қабул қилмайман.\nБу кимгадир ёқади ёки ёқмайди. Лекин шундай тизим қилдим, бошқа иложим йўқ. Биз анча кечикканмиз, одамлар биздан норози. Мен маърузамда айтгандим: биз халқнинг чидаганига сажда қилиб, таъзим қилиб, кечирим сўрашимиз керак. Бу юрагимдаги гаплар, уни биров ёзиб бера олмайди менга. Кечирим сўрашимиз керак, ҳали бизнинг ноинсофларга чидаганига”, - деган давлат раҳбари.


Ўзбекистон парламенти жаҳон мамлакатларининг 190 та қонун чиқарувчи органи орасида 37-ўринда эканлиги маълум бўлди - EFFECT.UZ\n. 21:45 | 15.04.2021\nОлий Мажлис Сенати Раиси Танзила Нарбаеванинг Россия Федерацияси Федерал Мажлиси Федерация Кенгаши Раиси Валентина Матвиенко билан учрашуви давомида хотин-қизларнинг ижтимоий ва сиёсий ҳаётдаги иштирокини кенгайтириш, гендер тенгликни таъминлаш масалалари кўриб чиқилди.\n“Президент Ш.Мирзиёев мамлакат сиёсий ва ижтимоий ҳаётида хотин-қизларнинг ролини оширишга алоҳида эътибор қаратмоқда. Бу давлат раҳбари сиёсатининг асосий устувор йўналишларидан бири ҳисобланади. Масъулиятли ва раҳбарлик лавозимларида хотин-қизларнинг улуши 26,6 фоизга етди. Янги парламентдаги хотин-қизлар сони икки баравар кўпайди.\nУшбу кўрсаткич бўйича Ўзбекистон парламенти жаҳон мамлакатларининг 190 та қонун чиқарувчи органи орасида 37-ўринни эгаллаб турибди. Сиз ҳам хотин-қизларнинг мамлакат ижтимоий ва сиёсий ҳаётидаги иштирокини кенгайтиришнинг фаол тарафдори эканлигингиз ва барча раҳбар аёллар учун ёрқин мисол бўлганингиз қувонарли.\nСизга Марказий Осиё мамлакатлари раҳбар аёллари мулоқоти норасмий платформаси ишга туширилгани ҳақида хабар бермоқчиман, унинг фаолияти гендер тенглик соҳасида минтақавий ҳамкорликка янги туртки беришга қаратилган. 2021 йилда Мулоқотга раислик қилиш Ўзбекистонга юклатилган, деган Сенат Раиси Танзила Нарбаева.\nУчрашув давомида Валентина Матвиенко Ўзбекистон делегациясини учинчи Евроосиё хотин-қизлар форуми ишида ҳамда Динлараро ва миллатлараро мулоқот бўйича Бутунжаҳон конференциясига тайёргарлик кўришда иштирок этишга таклиф қилган.\nTeglar:Rossiya, Танзила Нарбаева\nҚўқондаги бозорда ижара нархи оширилгани тадбиркорларнинг кескин эътирозига сабаб бўлди


25 май 2020, Тошкент вақти: 08:02\nЙиғилиш аввалида қурултойнинг 11 кишидан иборат ишчи гуруҳи, кейин партия таҳрир комиссияси, котибияти, партия фаолияти учун зарур бир неча комиссиялар таркиби сайланди.\nШундан сўнг ХДП марказий кенгаши биринчи котиби Аслиддин Рустамовнинг ҳисоботи тингланди. А.Рустамов бундан буён ХДП сўл қанот партиясига айланиши, шундан келиб чиққан ҳолда асосий эътиборни ижтимоий адолатнинг қарор топишига қаратишни билдирди. Партиянинг сайловолди платформаси шу йўналишдан келиб чиқиб тузилади.\n“Платформада мактаб таълимни ривожлантириш давлат дастури доирасида умумтаълим мактаблари бинолари ва ўқув-моддий бойликлари базасини сақлаш, соғлиқни сақлаш тизими муассасалари бюджетдан молиялаш меёрларини қайта кўриб чиқиш, барча педагоглар ва тиббиёт ходимларининг моддий фаровонлигини таъминлаш, касблари нуфузини кўтариш учун ойлик маошларини кескин кўпайтириш таклиф этилмоқда. Платформада аҳолининг тўлов қобилиятини ҳисобга олмасдан уй-жой коммунал хўжалиги, транспорт ва алоқа хизматлари учун нархларнинг мунтазам оширилишига қарши эканлигимиз ва ушбу соҳаларда тарифларнинг шакллантирилиши устидан назоратни кучайтириш лозимлиги ҳам асослаб берилган”, деди А. Рустамов.\nҚурултой танаффуси чоғида “Озодлик” мухбири А.Рустамов билан суҳбатда бўлди. Унинг фикрича, Ўзбекистонда ижтимоий ҳимоянинг ҳуқуқий асослари яратилган. Шунга қарамай, мамлакатда ижтимоий ёрдамга муҳтож бўлган қатламлар, инсонлар бор. Партиянинг асосий мақсади мана шундан келиб чиққан ҳолда мавжуд камчиликларни топиш, жамиятга кўрсатиш, батараф этиш бўйича аниқ таклифлар билдиришдир.\nҚурултойда молиявий қийинчилик сабабли иш излаб мамлакатни тарк этаётган фуқароларнинг ҳуқуқий ҳимоясини таъминлаш масаласи ҳам кўтарилди. А.Рустамов бу партия ўз олдига қўйган устивор мақсадлардан бири эканини билдирди.\n“Биз фуқароларнинг четда ишлаши тарафдоримиз. Аммо бизнинг таклифимиз шундайки, четга бориб ишлаётган фуқароларимизнинг ҳуқуқий ҳимояси давлатлар ўртасида тузиладиган битим ва бошқа ҳужжатлар асосида таъминланиши керак”, деди ХДП биринчи котиби.\nҚурултой давомида анча эътиборли малоҳазалар билдирилди. Аммо гап уларнинг ҳаётга тадбиқ этилишида. Зеро, партия авввалги сайловда ҳам бир қарашда жуда олижаноб кўринган дастури билан халққа кўриниш берган эди. Бироқ уларни ижроси деярли кўзга ташланмади.\nХДП матбуот хизмати вакили Акбар Жонузоқовнинг сўзларига қараганда, партиянинг бу сафарги қарорлари анча жиддий. Қурултойга хорижий ОАВ вакиллари ёлғон ваъдани дарҳол фош этувчи манба сифатида таклиф этилгани ҳам шундан далолат бериб турибди.\nШу ерда бир ҳақиқатни тан олмоқ жоиз. Ҳақиқатан ҳам ХДП ўз қурултойига хорижий ОАВ вакилларини таклиф этига журъат қилган ягона расмий партиядир.\nЎтган ҳафтада Ўзбекистон либерал демократик партияси йиғилиш, 6 ноябрь куни “Фидокорлар” партияси эса матбуот анжумани ўтказди. Бироқ бу тадбирларга хорижий ОАВ ходимлари таклиф этилмади.


Ўзбекистон Кубоги. «Навбаҳор», «Насаф» ва «Пахтакор» чорак финалда\nЎзбекистон Кубогида барча чорак финалчилар аниқ бўлди. Ўз майдонида «Нефтчи»ни қабул қилган «Навбаҳор» 3:1 ҳисобида ғалаба қозониб, чорак финалга чиқди. «Насаф» ва «Пахтакор» ҳам ўз ўйинларида ғалаба қозониб, кейинги босқичга йўл олишди.\nГоллар: Азиз Ғаниев (20), Ҳумоюн Муртазоев (50, 73).\n«Насаф»: Абдувоҳид Неъматов, Умар Эшмуродов, Ғолиб Ғайбуллаев, Дилшод Саитов, Сардор Абдураимов, Азиз Ғаниев, Ислом Рашидхонов, Шерзод Насруллаев, Ойбек Бозоров (Бобур Абдухолиқов, 70), Шароф Муҳиддинов, Ҳумоюн Муртазоев.\n«Андижон»: Виталий Мирний, Роббим Ҳасанов (Олимов, 67), Илдар Маматказин, Абдураҳмон Абдулҳақов, Дониёр Исмоилов, Радосав Алексич, Даврон Исоқов, Хушнуд Авилов, Аброр Ҳусинов, Фарҳод Бекмуродов (Қосимов, 46), Шаҳзод Убайдуллаев (Ойбек Қиличев, 59).\n«ПАХТАКОР» — «ЯШНОБОД» 5:0\nГоллар: Черан (3, пен.), Ҳамдамов (67), Собирхўжаев (70), Машарипов (74), Маҳмудхўжаев (78).\n«Пахтакор»: Қувватов, Козак, Кримец, Аъзамов, Салимов, Асқаров (Аҳмадов, 25; Ҳамробеков, 60), Собирхўжаев, Машарипов, Черан (Ғофуров, 71), Ҳамдамов, Маҳмудҳожиев.\n«Яшнобод»: Ҳайдаров, Исмоилов, Раҳмонбердиев, Саидкаримов, Бекназаров, Аҳмедов (Эргашев, 71), Азимов, Омоналиев, Файзиев, Комилов, Исроилов.\n«НАВБАҲОР» — «НЕФТЧИ» 3:1\nГоллар: Азиз Турғунбоев (31), Иван Соловёв (38, 44) — Жамшид Тўрақулов (89).\n«Навбаҳор»: Ўткир Юсупов, Азим Аҳмедов, Шаҳзод Шайманов, Иван Соловьёв, Азиз Турғунбоев (Комил Тожиддинов, 71), Александр Касьян, Обид Жўрабоев, Мирзоҳид Ғофуров, Игорь Голбан, Илҳом Алижонов, Амир Жўрабоев.\n«Нефтчи»: Шерзод Абдураҳимов, Шодиёр Ҳожиматов, Ислом Тошпўлатов, Жамшид Қобулов, Миржамол Неъматов, Дилёр Эрматов (Нодир Йўлдошев, 72), Жавоҳир Расулов (Илҳом Ибрагимов, 73), Ислом Каримов, Зафар Исмоилов (Алишер Абдувоҳидов, 46), Жамшид Тўрақулов, Иброҳим Нўъмонов.\nПахтакор Насаф Навбаҳор Ўзбекистон кубоги


Мусулмон Туркистон халқларининг тарихи Ислом олами тарихининг узвий бир қисмидир. Бошқача айтганда, умумжаҳон тарихининг шаклланишида аждодларимиз муносиб ўринлар тутганлар. Сиз бутун дунёда жиддий ўрганиладиган «Салиб юришлари» деб аталадиган машҳур тарихий урушларда салибчиларга қарши Турон қўшинлари фаол қатнашганини эшитганмисиз? Афсус.\nXI аср ўрталарида вужудга келган ғазнавийлар, ўғузлар, қорахонийлар ва хоразмийларнинг қудратли давлатлари Ислом халифалигидан оқ фотиҳа олиб иш юритар эдилар. Ўғуз туркларининг бекдил уруғига мансуб Ануштегин, унинг ўғли Қутбиддин Муҳаммад, унинг ўғли Алоиддин Отсизлар салжуқ султони Санжар давлатига хизмат қилишарди.\nXI—XII асрларда салжуқ,лар давлати Ўрта Осиёдан Ўрта Ер денгизигача, Византия империяси ва Оврупо чегараларигача кенгайди. Салжуқлар ва хоразмийлар ҳужумидан, шиалар, қарматлар, ҳассасинлар исёнларидан заифлашган халифалик турли майда давлатларга бўлиниб кетди. Миср, Шом — Сурия, Аитиоҳия каби давлатлар ҳам ўзаро қирғин урушлар қилишар, бу урушларда Турон юртидан борган ёлланма жангчилар мамлуклар ҳам асосий ўрин тутар эдилар. Худди мана шу паллаларда сиёсий тарқоқлик, ўзаро қирғинлар туфайли заифлашган мусулмон давлатлари устига Византиё, Англиё, Олмониё, Испаниё, Фаранса каби шотирларидан иборат салиббардорлар — насроний қўшинлари бостириб келдилар.\nМаҳкам Маҳмуд (e-tarix).


Ўзбекистонда президентлик сайлови бўлиб ўтди.\n14 май 2021, Тошкент вақти: 18:57\nМазкур сайлов ўз президентлик муддатини узайтириш ниятида бўлган президент Каримовга жиддий рақибларсиз ўтказилди. Ўз сайлов варақасини қутига ташлаганидан сўнг, президент Каримов одамларнинг нима учун овоз бераётганига ишонишини билдирди.\nМарказий сайлов комиссияси маълумотига кўра, сайловда сайловчиларнинг 80 фоизидан ортиғи иштирок этган. МСК раиси Мирзо Улуғбек Абдусаломов сайлов давомида сайлов қонунчилигининг бирон бир тарзда бузилганлиги тўғрисида ахборот келиб тушмаганини айтди.\nСайловларни кузатиш бўйича асосий халқаро ташкилот Европада хавфсизлик ва ҳамкорлик ташкилоти Ўзбекистондаги президентлик сайлови рақобатсиз муҳитда ўтказилишини танқид остига олган эди.\nЎзбекистондаги президент сайловини ЕХҲТнинг 21 кишидан иборат чекланган кузатувчилар гуруҳи кузатди. ЕХҲТ вакиласи Урдур Гуннарсдоттир Тошкентдан “Озодлик” ка айтишича, асосий эътибор овоз бериш ва овоз санаш жараёнига қаратилган.\n“Биз сайловнинг барча жиҳатларига аҳамият беришга ҳаракат қиляпмиз ”- деди ЕХҲТ вакилиса Урдур Гуннарсдоттир.\nСайлов жараёнини Ўзбекистондаги хориж давлатлар элчихоналари, жумладан АҚШ элчихонаси вакиллари ҳам кузатди.


Эронда мухолифатчи нашр муҳаррири осиб ўлдирилди\nЭроннинг мухолифатчи «AmadNews» портали муҳаррири Руҳолла Зам 2017 йилги ҳукуматга қарши намойишлар пайтида «зўравонликни қўзғаганлиги» учун ўлимга маҳкум этилган эди. 12 декабрь, шанба куни янгиликлар портали раҳбарини қатл этиш маросими бўлиб ўтди, деб хабар бермоқда «Mehr News».\nФото: «Associsted Press»\nХабарда айтилишича, Зам июнь ойи охирида 2017 йилги ҳукуматга қарши намойишлар пайтида «зўравонликни қўзғаганлиги» учун ўлимга маҳкум этилган эди. Руҳолла Зам Эрон расмийлари ҳақида айблов материалларини нашр этган ва 2017 йилдаги намойишлар вақти ҳақида хабар берган машҳур Telegram каналининг эгаси бўлган.\nШунингдек, Зам Парижда муҳожирликда яшаб, у ерда ишлаган, аммо 2019 йилнинг октябрида Эронга қайтганида ҳибсга олинган. У «мамлакат ички ва ташқи хавфсизлигига қарши ҳаракатлар», сохта янгиликларни тарқатиш ва 2016 йилдан бери Эроннинг «иқтисодий тизимини йўқ қилишда» ёрдам бериш, шунингдек, Франция, АҚШ ва Исроил разведка хизматлари учун жосусликда айбланган. Кейинчалик журналист телевидение орқали олиб борган фаолияти учун узр сўраган эди.\nАввалроқ Эронда АҚШга жосуслик қилиб, Сулаймоний ҳақида маълумот бериб турган шахс қатл этилгани ҳақида маълумот берилган эди. Таржимон Маҳмуд Мусавий-Мажид Эронда АҚШнинг Марказий разведка бошқармаси ва «Моссад» разведкаси фойдасига жосуслик қилиш иши бўйича айбланган. Бундан ташқари, Эронда иқтисодий жиноятчиликка қарши кураш доирасида икки киши иқтисодий қонунбузарликлар учун қатл этилган.\nШунингдек, Қўшма Штатлар 1999 йилда шериклари билан икки кишини ўлдирган 40 ёшли Брендон Бернардга қарши ўлим жазосини қўллаган эди. У Қўшма Штатларда 70 йил ичида ўлимга ҳукм қилинган энг ёш маҳкум бўлган.


Қашқадарёда Мирзиёев айтган заъфаронни етиштириш учун тайёргарлик бошланди\n31 октябр 2020, Тошкент вақти: 01:26\nҲиротдаги заъфарон даласи.\nЎрмон хўжалиги давлат қўмитаси Brand Investment Group масъулияти чекланган жамияти билан ҳамкорликда Қашқадарё вилоятида заъфарон плантацияларини ташкил этишни бошлади. Бу ҳақда ЎзА хабар берди.\nЎрмон хўжалиги давлат қўмитаси бош мутахассиси Мансурбек Сатимбоев заъфаронни Қашқадарёдан ташқари Фарғона водийси, Тошкент, Самарқанд, Сурхондарё, Навоий ва Жиззах вилоятларида етиштириш имконияти мавжудлиги тўғрисида маълумот берган.\nХабарда таъкидланишича, бир гектар ерга экилган заъфарондан биринчи йилда ўртача 4 килограмм, иккинчи йили 7-8, кейинги йилларда 15-16 килограмм ҳосил олинади. Жаҳон бозорида 1 килограмм хомашёнинг нархи 400 доллардан 1000 долларгача баҳоланади. 1 килограмм гули 2500 дан 5000 долларгача сотилади.\n“Ўзбекистонда заъфарон етиштириш ва плантацияларини ташкил этиш фармацевтика, парфюмерия ва озиқ-овқат саноатини маҳаллий хомашё билан таъминлашда муҳим омил бўлиб хизмат қилади”, деб ёзди ЎзА.\nПрезидент Шавкат Мирзиёев февраль ойида Қашқадарё вилоятига қилган сафари чоғида заъфарон экшига кўрсатма берган эди. Шундан сўнг мамлакатнинг 23 туманида заъфарон плантациялари ташкил қилиш лойиҳалаштирилган.\nОзодлик радиоси кўпчилик фермерлар заъфароннинг нима эканини билмаётганлари ва уни қандай етиштириш йўлларини ҳам билмасликларини айтаётгани тўғрисида хабар берган эди.\nCNN ва The Guardian каби Ғарб ахборот воситаларига кўра¸ жаҳон бозоридаги бир йиллик заъфарон миқдори¸ 300 тонна атрофида чамаланади ва унинг қарийб 90 фоизи Эроннинг ғарбий Хуросон минтақасида етиштирилади.\nБир гектарлик заъфарон плантациясидан кўпи билан бир килограмм қуруқ заъфарон олиш мумкин ва бир кило ҳосил учун камида 150 минг дона бинафшаранг гулни уч ҳафта ичида эрта тонгда қўл билан териш керак бўлади.


Бу ҳаммага маълум оддий гап: ўрмонда қайси ҳайвон кучли бўлса, иложининг борича ўзига нисбатан кучсизроғини янчиб ташлайди, ўзига нисбатан кучлисидан эса қочади. Ҳар бир ҳайвон кечаю кундуз мана шу курашнинг ичида бўлади. Бир томондан, ўзининг жониии сақлаш, иккинчи томондан. бошқа бир жонни ўзига емиш озуқа қилиш — ягона қонун. Махлуқот пайдо қилингандан бери шу қонун қоида амал қилади. Собиқ мустабид тузум даврида кишиларимизнинг онгига «Капитализм мамлакатларида «Инсон - инсонга бўри» деган умумий қоида ҳукм қилади», деб сингдиришарди. Бошқача айтганда, «Ўрмон қонуни». Ким бўлса ҳам ўзидан кучсизларни эзиб роҳатланади, ўзидан кучлиларга ем бўлиб қолмаслик учун чоралар излайди.\nБугунга келиб кўрдикки, жаҳондаги мамлакатларнинг деярли барчасида «Инсон - инсонга бўри» қоидаси, «Ўрмон қонуни» роста-камига амал қилар экан. Кимдир ўзининг бойлиги ва пули билан, кимдир одам ва оламқирар қуроли билан, кимдир ўзига тегишли аскари ёки мафияси билан «ўрмонда» устун бўлиш учун, бошқаларга ҳукм ўтказиш учун, кўпайиб кетса нима қилишини ўзи ҳам билмай қоладиган бойликка - ўзидан олдингиларга вафо қилмаган, ўзига ҳам вафо қилмаслигини биладиган, ўзидан кейин ҳам кимларгадир қолиб кетадиган бойликка кўпроқ эга бўлиш учуп кечаю кундуз тўғридан-тўғри машваратлар ташкил қилиш йўли билан, телефон ҳамда интернет воситасида жанг қилиб ётибди. Хаммаси эришадиган натижа тахминан бир хил: чўтга ташланган-да қанчадир миллион ёки миллиардни ташкил этадиган доллар ($) ёки евро О, тишидан тирноғигача қуролланган ёлланма ёки содиқ-носодиқ замонавий, шиддатли сурбет йигитлар, атрофини гирдикапалак бўлиб ўраб турадиган жисман чиройли, лекин маънан бузуқ, тамъагир аёллар, жамланганда нечадир гектардан иборат бўладиган, бир қанча иморатлардан таркиб топган истиқомат манзиллари ва ниҳоят — шунчалик қудрат эгаси бўлишига қарамасдан топиб келишга қодир бўлган шармандали ёхуд обрўли, совуқ ва нақд ЎЛИМ! Бошқа йўл йўқ. Бу ерда тузилган узун жумладаги катта ҳарфларда ёзилган сўзгача зикр этилган, босиб ўтилиши мум-кин бўлган жараён насия: кимгадир насиб қилади, кимгадир йўқ, аммо ўша сўз — ЎЛИМгина нақд. Аммо шунда ҳам «Ўрмон қонуни» амал қилиб, ўша инсон қайсидир бошқа кучлироқ ўрмондошининг чангалида нобуд бўлган бўлиши эҳтимоли сақланиб қолаверади. Агар ўша инсон шу нақд - ЎЛИМни эсдан чиқармай, ўзининг ожиз, оддий банда эканлигини ҳис қилиб ҳаракат қилса, балки кўпроқ нарсага эришиши мумкин бўларди. Шунда унинг душманларидан қўра дуогўйлари, тарафдор дўстлари кўпроқ бўларли. Балки шунда у шарафлироқ ўлим топар, балки келажакда олдинда турган савол жавоб енгилроқ ўтиши учун умид қилиш имкониятига эга бўлармиди?!\nЮқорида келтирилган мисоллар «Ўрмон қонуни»нинг умумийроқ тафсилоти бўлиб, у ўрмонда шер, йўлбарс, қоплон, лоақал, бўри бўлишга интилганларнинг мисолидир. Уларнинг кураши ҳам, босқичма-босқич муваффақияти ҳам, ғалабаси ҳам, ва, бахтга қарши, мағлубияти ҳам катта ва улкан бўлади. Отахон шоир Абдулла Ориповнинг «Югур, бизнесмен» шеърида узоқ хорижлик бизнесмен номидан айтиладиган якуний гап бор, юқорида зикр қилинган курашнинг ичидагилар ҳам худди шундай фикрлашга маҳкум:\nБиз бир лаҳза тинсак, чўкиб кетамиз.\nЯъни курашдан тўхташнинг, дам олишнинг сира иложи йўқ.\nЭнди ўрмондаги тулки мисол яшайдиганларнинг мисолини ҳам айтиб ўтиш жоиз. Чунки ҳаёт тулкисиз қизиқ эмас. Улар жуда катта орзу ҳаваслар қилса ҳам, шошмай, балки ҳолларига қараб кун ўтказадилар. Улар шерга ўзига яраша, йўлбарсга ўзига яраша, қоплонга ўзига яраша ва бўрига ҳам, албатта, ўзига яраша муомала қиладилар. Кескин қарши чиқишдан сақланишади-ю, бироқ пайт пойлаб юришади. Дилларида катта луқмага иштаҳа қилишса ҳам, қўлга кирган кичик луқмагада вақтинча қаноат қилиб кетаверишади. Уларнинг муваффақияти катта бўлмаслиги мумкин, лекин мағлубияти ёки фожиаси ҳам унчалик катта бўлмайди.\nМазкур қонуннинг хусусий жиҳатлари сифатида яна баъзи нарсаларни кўрсатиш мумкин. Бу эркакларнинг аёлларга, аёлларнинг эркакларга тузоқ қўйишларидир. Бунда кўпинча бегуноҳ хотин-қизлар, айрим ҳолларда эса, йигитлар ҳам тузоққа тушиб қолишаётгани сир эмас. Бу қуйидагича амалга оширилади: аввал халқ оммасида аста-секин орсизликка, рашксизликка, ҳаёсизликка лоқайдлик юзага келтирилади, яъни бу каби иллатларга пойдевор қўйилади, кейин-кейин одамлар бу иллатларни айб санамай қолишади, ҳаттоки, ўша иллатлар маданият ҳисобланиб, бу нарсаларга қаршилик қилганларни тушунмаганлар, маданиятсизлар қаторида санаб қолишади. Шундан сўнг эса бемалол хоҳлаган кишининг аёли ёки қизига бир баҳонаи сабаб билан, баъзан эса ҳеч қандай баҳонасиз гул бериш орқали севги изҳор қилиб, йўлдан уриши мумкин бўлади. Бу ҳаракат бир неча бор такрорлангач, аёл мақтовлардан эриб кетиши, ўзининг жуфти ҳалолини ёмон кўриб қолиши ски унга хиёнат қилиши эҳтимоли кўпаяди. Натижа: ёш, бой, гўзал, хушхулқ ва содда аёллар, қизлар худди ўрмондаги ҳимоясиз жайронларга ўхшаб жирканч ниятлиларга қурбон бўлишади. Бошқача айтганда, яна ўша «Ўрмон қонуни»нинг ижроси. Хайриятки, бизда бунақа воқеа ҳодисалар кўп учрамайди. Лекин кам кам бўлса ҳам, учраб туради.\nБу ёзилганлардан мурод «Ўрмон қонуни»ини тўхтатишга уриниш эмас, асло. Чунки уни тўхтатиб бўлмайди. Чунки уни тўхтатиш учун инсониятга имконият берилмаган. Бу ёзилганлардан мурод — бизнинг умумий ВАТАНИМИЗда ҳозирча озгина бўлса ҳам сақланиб турган одамийлик қадриятларини янада кўпайтириш учун рағбат ҳосил қилиш. «Бирники мингга, мингники туманга» мақолини яна эслаш фойдадан холи бўлмайди.\nБахтиёр Муҳаммадамин Абдураҳим ўғли\nҲозир сайтимизда 235 та меҳмон бор, сайт аъзолари эса йўқ


Чемпионлар лигаси. "Манчестер Юнайтед" сенсацион тарзда "Янг Бойз" га ютқазди, "Залсбург" "Севиля" билан дуранг ўйнади » Футбол янгиликлари 2021\nGoal24.uz » Chempionlar ligasi » Чемпионлар лигаси. "Манчестер Юнайтед" сенсацион тарзда "Янг Бойз" га ютқазди, "Залсбург" "Севиля" билан дуранг ўйнади\nЧемпионлар лигаси. "Манчестер Юнайтед" сенсацион тарзда "Янг Бойз" га ютқазди, "Залсбург" "Севиля" билан дуранг ўйнади\nЧемпионлар лигасининг иккита ўйини якунланди.\nЧемпионлар лигаси гуруҳ босқичининг биринчи турида иккита қарама -қаршилик тугади.\n"Манчестер Юнайтед" "Янг Бойз" га ютқазди (2: 1).\nУчрашувнинг 13 -дақиқасида Криштиану Роналду ҳисобни очишга муваффақ бўлди. Бруно Фернандешнинг ажойиб узатмасидан сўнг, португаллар мезбонлар дарвозабонини мағлуб этишди. Бироқ, 35 -дақиқада "Юнайтед" сони ортда қолди. Аарон Ван-Биссака рақибга қарши қаттиқ ўйнади ва унинг олдида қизил карточкани кўрди.\nИккинчи бўлимда мезбонлар, эҳтимол, тез -тез ҳужум қилишди ва Де Хеа дарвозасида хавфли вазиятлар яратишди. Улардан бири гол билан якунланди. Нгамалю, ўнг қанотдан оширилган тўпдан сўнг, "Манчестер Юнайтед" посбони дарвозасининг ўнг бурчагига аниқ зарба берди - 1: 1.\nУчрашувнинг сўнгги дақиқасида Жесси Лингард "Янг Бойз" дарвозасини тақдим этди. Футболчи тўпни Де Хеага муваффақияциз узатди, Сибачо тўпни ушлаб олди ва уни яккама-якка айлантирди.\nЯнг Бойз - Манчестер Юнайтед 2: 1\nГоллар: Нгамалу, 66, Сибачо, 90 + 5 - Роналду, 13\nЁш ўғил болалар: Вон Баллмос, Гефти (Сулаймоний, 83), Лаупер, Камара, Гарсия, Мартинс Перейра (чавандоз, 82), Фасснахт, Серро (Сибачо, 46), Нгамалу, Эбисчер, Элиа.\n"Манчестер Юнайтед": Де Хеа, Ван Биссака, Магуайр, Линделоф, Шоу, Погба, Фред, Бруно Фернандес, ван де Бек (Варан, 46), Санчо (Диого Далот, 37), Роналду.\nОгоҳлантиришлар: Фасснахт, Мартинс Перейра.\nОлиб ташлаш: Ван-Биссака.\nИспанияда ўтказилган параллел ўйинда "Севиля" "Залсбург" билан дуранг ўйнади (1: 1).\nБиринчи бўлим жуда кулгили бўлиб чиқди. Ҳакам Севиля 11 метрли белгисини уч марта кўрсатди. Бироқ, "Залсбург" фақат битта пеналтидан фойдаланишга муваффақ бўлди. Сучичи 21 -дақиқада гол урди. Адееми ва Сучич Бунадан устун кела олишмади. Аммо ўйиннинг биринчи бўлими дуранг билан якунланди. Иван Ракитич, шунингдек пеналтидан ҳам гол урди.\nИккинчи бўлимда "Севиля" озчиликда қолди. Иккинчи сариқ карточка Эн Несирига берилди. Бироқ, "Залсбург" "Севиля" ни мағлуб эта олмади.\nСевиля - Залсбург 1: 1\nГоллар: Ракитич, 42 - Сучич, 21\nСевиля: Буни, Навас (Монтиел, 87), Диего Карлос, Кунде, Акуня, Ракитич, Фернандо, Жордан (Деланей, 46), Гомес, Сусо (Окампос, 46), Ан-Несири.\nЗалсбург: Кен, Кристенсен, Вибер (Пионтковски 51), Соле, Улмер, Суичич, Сеивалд, Камара, Ааронсон, Адееми, Шешко.\nОгоҳлантиришлар: Диего Карлос, Сеивалд, Эн-Несири.\nОлиб ташлаш: Эн Несири.


Вируслар - Бу нима? - Онлайн Тиббий Энциклопедия MedLife.Uz\nВируслар [лот. virus – заҳар] – фақатгина тирик ҳужайраларда кўпайиб, ўсимлик, ҳайвон ва Одамда юқумли касаллик қўзғатувчи Микроорганизмлар. Ўтмишда «Вируслар» атамаси ҳар хил касаллик қўзғатувчиларга, айниқса, номаълум агентларга нисбатан қўлланилган. Француз олими Л. Пастер бир қанча касалликларнинг келиб чиқишида бактерияларнинг ролини исботлаб берганидан сўнг вируслар тушунчаси «микроб» сўзининг синоними сифатида қўлланила бошланди. Касаллик қўзғатувчи бу икки гуруҳ агентлари, яъни бактериялар билан вируслар ўртасидаги муҳим фарқ рус олими Д. И. Ивановский (1892) ва кейинчалик бошқалар тамаки мозаикаси ҳамда жуфт туёқли ҳайвонларнинг оқсил касали қўзғатувчилари бактериал сузғич (фильтр) дан ўтишини исботлагач, аниқланди.\nУлар табиатда кенг тарқалган, одам, ҳайвонлар ва ўсимликларда ҳар хил оғир касалликларни пайдо қилади. Улар махсус тарқатувчи ёки механик йўл билан тарқалади. Кўпчилик вируслар йиллаб тириклик хусусиятини йўкотмайди, қулай шароитга (тирик ҳужайрага) тушиб қолиши билан касаллик қўзғата бошлайди. Айримлари (масалан, грипп вируси) ташқи муҳитда ўз хусусиятини йўқотади. Вируслар қўзғатадиган касалликнинг пайдо бўлишига, кўпинча, фақат битта вирус зарраси сабаб бўлиши мумкин. Масалан, битта полиомиелит вируси зарраси (молекуласи) дан бир неча соатда миллиардлаб бошқа зарралар вужудга келади. Уларнинг кўпайиши цитоплазмадаги аминокислоталар билан боғлик. Миллионлаб вируслар молекулалари йиғиндиси микроскоп остида кристаллар ёки Х-таначалар шаклида кўринади. Касаллик ҳолатини кўзғатиш хусусияти, касаллик қўзғовчи бошқа агентларга нисбатан жуда кичиклиги ва одатдаги сунъий озуқли муҳитда ривожланмаслиги вирусларнинг ўзига хос хусусиятидир. Фақат баъзи бактериофглар бундан мустасно, уларни лабаротория шароитида кўпайтириш мумкинлиги исботланган. Лабароторияда ўрганиш имконияти бўлган барча вируслар ҳар хил физик усуллар билан бирмунча аниқ «ўлчанган». Уларнинг диаметри 10-300 мкм. Таёқча, шар ёки ипсимон шаклда бўлади. Ўсимлик ва ҳайвонларда касаллик қўзғатувчилари кўпинча юмалоқ шаклда. Буғдой ва беда мозаикаси вируслар ташқи кўриниши билан бактерия таёқчаси ёки ўққа ўхшайди. Уларнинг тузилишини электрон микроскоп ва рентгенда тадқиқ қилиш орқали баъзи нозик таркибий қисмлари аниқланган. Уларнинг ҳаммасида ички модда, асосан, нуклеин кислотадан иборат бўлиб, у оқсил қобиқ билан ўралган. Бир неча тур вирусларнинг кимёвий таркиби ўрганилган, холос. Уларнинг тузилиши ҳам, чамаси оддий бактерияларники каби мураккаб. Унинг таркибида нуклеопротеилар, карбонсувлар ва липоидлар бор. Нуклеин кислотаси дезоксирибоза шаклида, липоидлар гуруҳи эса холестерол, фосфолипид ва нейтрал мой кўринишида учрайди. Фитопатоген вируслар таркибида рибонуклеин кислота (РНК), ҳайвон ва одамларда касаллик қўзғатувчиларида эса РНК ёки ДНК (дезоксирибонуклеин кислота) бор. Баъзи вируслар тозаланган препаратлар ҳолида олниб, уларнинг бир қисми тоза ҳақиқий кристаллар (масалан, тамаки некрози), бошқалари эса суюқ кристаллар (масалан, тамаки мозаикаси) ёки шаклсиз чўкмалар ҳосил қилади. Уларни ажратиб олиш ва тозалаш учун ультрацентрфугаланади, турли хил физик-кимёвий усуллардан фойдаланилади.\nВирусларнинг таснифи (классификацияси) ва уларни ифодалайдиган белгилар ҳали қабул қилинмаган. Уларга ҳам худди ҳайвонлар ва ўсимликларга бериладиган тур ва туркум номи берилади, халқ ифодалари, ҳар хил қисқармалардан фойдаланилади, касалланувчи организмнинг туркум номи билан аталиб, ёнига рақам қўйилади ёки вируслар морфологик, кимёвий хоссалари ва репродуктив хусусиятларига биноан уруғ ва оилаларга бирлаштирилади. Вируслар уруғининг лотинча номига virus сўзи (масалан, Enterovirus), оиласи номига viridae сўзи (масалан, Poxviridae) қўшилиб ёзилади.\nУлар организмга ҳар хил йўллар билан киради, масалан, вируслар ўсимлик ҳужайраларига четдан фақат улар шикастланганида кириши мумкин. Грипп вируси ва бошқаларда ҳужайра кобиғини бузиш хусусиятига эга бўлган ферментлари бор. У организмга кирган, инфекциянинг латент ёки яширин даври бошланади. Кўпгина вируслар ҳужайраларда тўпланиб, ҳужайра ичида ўзига хос таркибий қисмлар ҳосил қилади (қ. Вирусли грануллёз). Вируслар билан зарарланган ўсимликлар, одатда, бутун ҳаёти давомида инфекция ўчоғи бўлиб қолади. Вируслар экологик, биологик ва бошқа(лар) омиллар таъсирида вужудга келадиган кучли ўзгарувчанликка эга. Улар табиатда кенг тарқалган бўлиб, улар жуда кўп хўжайинга эга. Асосан, сўрувчи ҳашаротлар, каналар ва нематодалар билан тарқалади. Баъзи В. уруғлар орқали тарқалади ва деярли барча В. касал ўсимлик жинссиз кўпайганда авлодига ўтади. Вирусларнинг патологик таъсири хилма-хил бўлиб, асосан, уларнинг кўпайишдан хўжайин организмида юз берадиган оқсил ва нуклеин алмашинувининг бузилиши билан белгиланади (қ. Вирусли касалликлар). Уларни вирусология фани ўрганади.


ВАЗИР АЙРИМ ЎҚИТУВЧИЛАРГА\n«хайп» кўтармасдан бошқа иш топишни маслаҳат берди, нега?\n«Таълим сифати паст мактаблар жамоаси натижага ишлаш учун бор имкониятини сафарбар этишлари зарур, акс ҳолда бу ишни бошқа жамоа амалга оширади», – дея маълум қилди халқ таълими вазири Шерзод Шерматов ўзининг ижтимоий тармоқдаги саҳифасида.\n«Президентимиз Мурожаатномада таълим сифатини барча мактабларда кўтариш бўйича жуда катта вазифани белгилаб бердилар. Бунинг учун таълим сифати паст мактабга бошқа тумандан борган малакали ўқитувчи учун 50 фоиз устама, бошқа вилоятдан келганига эса 100 фоиз устама бериш кўзда тутиляпти.\nХабарингиз бор, битирувчисининг биронтаси ҳам олий таълим муассасаси (ОТМ)га кирмаган мактабларда узоқ вақт ишлаган раҳбарларни лавозимдан олиш бўйича чоралар бошлангани сабаб, ушбу макт аблар жамоаси ҳаракатга тушиб, бир йил ичида бундай мактаблар сони 3 баробар камайди!\nБуёғига ўқувчилар битиришига атиги ярим йил қолди. Шунинг учун ушбу графикда кўрсатилган тўқ қизил рангдаги (0 фоиз) ва қизил рангдаги (10 фоизгача кўрсатгичга эга) мактаблар учун бу йил жуда катта синов йили бўлади. Шунинг учун, ушбу мактаблар жамоаси бирлашиб натижага ҳаракат қилиши зарур! Аввалгидек, биз кетсак, ўрнимизга ўқитувчи топилмайди дейиш хомхаёлдан бошқа нарса эмас.\nВазирлик, вилоят ва туман бўлинмалари ходимлари ҳам бундан буён ФАҚАТ қизил (10 фоизгача кўрсаткичли) мактабларга бориб, улардаги аҳволни яхшилаш бўйича ишлайди. Яшил категориядаги мактабларга умуман бормаса ҳам бўлади, уларга халақит қилинмаса бўлди асосийси. Уларда яхши ёш кадрлар бўлса, қизил категориядаги макт абларнинг раҳбар лавозимларига тавсия этиш керак холос. Шундагина ушбу яшил мактаблар даги ижобий муҳит қизил макт абларга ҳам тезроқ тарқалади, – деб ёзди вазир Шерзод Шерматов.\nВазир яна қуйидагича қўшимча қилиб ўтишни ҳам унутмади: «Албатта, бу масала эртага анчагина шов-шув, «хайп»га айланиши ҳам мумкин, чунки ҳеч ким ишдан шундоқ кетишни хоҳлам айди . Лекин, мактабда ўқувчиларга таълим-тарбия берадиган ўқитувчилар ишлаши керак, уларни фақат ҳурматини ошириб, қўшимча шароит яратишга ҳаракат қилиб борамиз. Аксинча, ўзининг устида ишламайдиган, адашиб мактабга келиб қолган, аввалги мажбурий меҳнат тизимида қандайдир сақланиб юрган инсонларга интернетда «хайп» кўтаришга ҳаракат қилгандан кўра, секин мактабдан бошқа жойдан иш топишни маслаҳат берамиз. Бундан буёғига мактаблар фақат натижага ҳаракат қилади, ўқитувчилар ҳам ўз устида ишлашлари зарур. Вилоятларда бир ставкада бир нечта ўқитувчи ишлаётган мактаблар ҳам анчагина, ўқитувчиларнинг умумий сони ставкаларнинг сонидан 80 мингдан ортиқ!»\n🕔20:30, 13.01.2021 ✔126\n100 МИЛЛИОН ДОЛЛАР\n🕔20:30, 13.01.2021 ✔26\nтафаккур қилувчиларни етиштириб бера оладими?\nҚИШКИ ТАЪТИЛ УЗАЙТИРИЛАДИМИ?\n🕔15:13, 11.12.2020 ✔198\n25 декабрдан 2 февралгача давом этадиган қишки таътилни жорий этиш, биринчи ва сўнгги қўнғироқ кунларини 26 август ва 31 май этиб белгилаш, бошланғич синфларда дарслар давомийлигини 45 дақиқадан 40 дақиқага тушириш таклифи илгари сурилмоқда.\n✔ 126 🕔 20:30, 13.01.2021\n✔ 26 🕔 20:30, 13.01.2021\n✔ 198 🕔 15:13, 11.12.2020\nИХЧАМ ТЎЙЛАР — ЁШЛАР ОРЗУСИ\nСўровномада қатнашган 1144 ммииннгг ёшнинг 7700 фоизи тўйларни ихчамлаштиришни қонуний белгилаб қўйишни маъқуллаган.\n✔ 194 🕔 15:13, 11.12.2020\n«ПРАВА» УЧУН ИМТИҲОН ЎТКАЗИШ\nхусусий секторга берилади\n✔ 200 🕔 15:12, 11.12.2020


Қонсираган авлод — 21asr.uz\nКуни кеча гувоҳи бўлганим бир воқеа мени жуда ранжитди. Фарғона йўли кўчасига қайрилишда 68-автобус тўхтаб турган “Камаз”ни бехос туртиб ўтди. (Камаз нотўғри жойда турган эди.) Шофёр автобусни тўхтатди.\nБу орада “Камаз” шофёрларидан бири билак шимариб, қўли билан уятсиз ҳаракатлар қилганича отилиб келиб қолди. Муроса қилса бўладиган ҳолат. Лекин секундлар ичида сўкиниш ва муштлашув авжига чиқди. Алам қиладигани шуки, атрофдаги йигитлар, эркаклар асосан томошабин. Бири расмга туширган, бири видеога олган... Тўртта девдай йигитни ажратиш уч-тўрт (жиноятга мойил) хотин-халажга қолди. Амаллаб, “сенларни кутиб ўтирган онанг бордир, отанг бордир” деб бақириб-чақириб, ялиниб ажратиб олдик. Лекин шу вақт ичида уришқоқлардан бирининг оғзи-бурни қонга тўлди, биттасининг кўйлаги пора-пора бўлди. Агар қўлида пичоқ бўлса, бир-бирини сўйиб ташлашдан ҳам қайтишмасди. Жанжал авжида “Хоҳласанг, пичоқлашамиз, эркакмисан” деган гаплар ҳам бўляпти-да. Даҳшатга тушасан одам. Нари борса 20-25 ёш орасидаги йигитлар... Бу қонсираган, ўлишдан, ўлдиришдан қўрқмайдиган авлод қачон етишиб улгурди?\n(Автобусдан тушиб, бекатда ўтирсам, битта машинада 3 та маймунзода ўтиб қолди. Иккитаси машинада, биттаси ўзини ўргимчак одам тасаввур қилиб, капотнинг устида кетяпти. Ичкаридагилар қийқириб видеога оляпти. Эй, Худо, ўзинг сабр бер!)\nФейсбукдаги шахсий саҳифасидан олинди.\nОДАМЛАР НИМА ДЕЙДИ? Тестдаги талончилар\nҚирқ эшакдан Иштонсизгача...


Энг қиммат нархли «орзулар либослари» нинг кўриниши қандай? (фото) - Daryo\n15:10, 12.09.2020 40046\nЭнг қиммат нархли «орзулар либослари» нинг кўриниши қандай? (фото)\nДизайнернинг ўзига хос фантазияси, ижодкорлиги ва илҳомланишидан пайдо бўлган, бисер, тош ва мунчоқлар тикилган нақш ва безаклардан иборат бўлган либос эътибордан четда қолмаслиги аниқ. Дунёнинг машҳур брендлари томонидан тақдим қилинган, мазкур либосларда юқоридаги таърифларнинг бари мужассам.\nДизайнер Жоржио Армани томонидан тақдим қилинган қора узун либос нархи 31 368 долларни ташкил қилади. Қоматга ёпишиб турадиган мазкур либоснинг безакли мунчоқлари уни яна-да жозибалироқ кўринишига сабабчи бўлади.\nҚора рангли матога гул япроқлари ва капалаклар безаги туширилган Alexander McQueen томонидан тақдим қилинган либос нархи 18 142 долларни ташкил қилади. Ундаги безаклар мунчоқ ва бисерлардан яратилган.\nОқшом либосларининг ўзига хослиги билан яхши таниш бўлган Elie Saab томонидан тақдим қилинган, ипакдан тикилган либосга тўртта катта юрак шакли туширилган. Оч ялпиз рангли, елка қисми одатдагидан каттароқ ва ўзига хос бантли либос нархи 17 426 долларни ташкил қилади.\nValentino бренди томонидан тақдим қилинган қўш қаватли либос Жейн Остиннинг ҳикояларидаги қаҳрамон либосларидан илҳомланиб яратилгандек гўё. 17 031 долларга баҳоланган модель италян тюлидан тикилган.\nМазкур бренднинг нархи 15 542 долларни ташкил қиладиган шоҳона либоси «Кан» фестивали» ва бошқа тақдирлаш маросимлари учун айни муддао. Елка қисми очиқ ва кристаллар билан безалган кўйлакнинг юбка қисми қора тюл ва креп матосидан тикилган.\n14075 долларга баҳоланган, нафис гул ва ўсимликлар акс этган либос эгасини янада латофатли кўрсатади. Елка қисми шаффоф матодан тикилган либосни кийган аёлнинг тери ранги ва мато ранги мужассамлашиб ўзига хос қиёфа касб этади.\nМашҳур италян брендининг нархи 12 682 долларлик либоси қат-қат булутларни эсга солади. Нафис бичимли либос ипак матосидан тикилган.\nОч қаймоқ рангли либос бичими бошқалардан фарқ қилади. Vivienne Westwоод томонидан тақдим қилинган елка қисми очиқ, этаклари ўзига хос бўлган модель нархи 11991 долларни ташкил қилади.\nДизайнер коллекциясидан эртаклардаги маликаларга хос либослар ўрин олган. 10 432 долларлик тюлдан тикилган кўйлакни нақш, кристалл ва бисерлар безаган.\nИпак ва тафта матосидан тикилган либосни фақатгина индивидуал буюртма асосида сотиб олиш мумкин. 9507 долларлик либос бичими бошқалардан мураккаблиги билан ажралиб туради. Кўйлакнинг енг қисми кенг, этаклари эса очилган лилия гулини эсга солади.\nКлассик оқшом либослари билан мода оламида ўз ўрнига эга Oscar De La Renta бренди томонидан тақдим қилинган либос нархи 7372 долларни ташкил қилади. Елка қисми очиқ, этаклари эса узун бўлган либос нақшлар билан безалган.\nМода биринчи навбатда эртакнамо соҳа эканлигини эслатувчи машҳур ливанлик дизайнерлар (фото)\nСайёрадаги энг қимматбаҳо аёллар либослари (фото)\n13:14 Бугун 243\n13:10 Бугун 492\n12:59 Бугун 515\n12:48 Бугун 4759\n14:49, 29.11.2020 101163\n10:37, 28.11.2020 95058\n17:32, 28.11.2020 77771\n10:23, 29.11.2020 75202


Қизиғи шундаки, бу ҳолат Сувон шаҳрида жойлашган Samsung штаб-квартирасида бир неча муаммоларни келтириб чиқарди.\nRedmi 10 бюджет смартфонлар сегментида етакчи бўла оладими? Бизнингча, йўқ! Мисол учун, Poco М3 Pro деярли шу нархда бўлса-да, ишончингизни кўпроқ оқлайди.\nХоҳ камера, хоҳ овоз, Xiaomi – энг шоввоз! (DxoMark рейтинги)\nБугун тақдим қилинган Mi 10 Pro’нинг нафақат камераси, балки аудио имкониятлари ҳам дунёдаги барча смартфонларникидан зўр бўлиб чиқди.\nЎзбек дастурчиси казуал мобил ўйин яратди!\nҲозирги вақтда “андроидлар дўкони”дан турли мавзудаги ўйинлар топиш муаммо эмас. Ушбу йирик соҳада миллионлаб дартурчи ва мутахассислар залварли ишлар қилиб келмоқдалар.\nКутилганидек, бугун Xiaomi компанияси Xiaomi CC9 Pro`нинг халқаро бозорга мўлжалланган талқинини намойиш этди. Кеча Xiaomi CC9 Pro смартфонининг тақдимоти бўлиб ўтганди. Бугун эса унинг глобал талқини – Mi Note 10 намойиш қилинди. Шунингдек, компания